JAMITA MINGGU 26 JUNI 2022 - RUT 1:7-17 - HKI\nJamita Minggu 26 Juni 2022\nAdong 4 hasintongan di Padan Naimbaru na dipatorang di Buku Ru, parjolo; Parungkilon, parsorion na songgop tu jolma gabe dalan ni Debata laho patulushon sangkap panobusion ni Debata (pat. Pilipi 1: 12). Paduahon; Marhite parsidohoton ni si Rut di bagasan sangkap panobusion ni Debata patuduhon paboa parsidohot di harajaon ni Debata, ndada ala ni tarombo partuturon, alai siala haumbukon ni parngoluan tu lomo ni roha ni Debata marhite parsihohoton na tubu sian haporseaon (Rm. 1: 5; pat. Rm. 16:26). Patoluhon; Partording ni si Rut di tarombo ni si Daud dohot Jesus (Mat. 1: 5) patandahon paboa saluhut bangso parsidohot di harajaon “Anak ni si Daud” (Pangk. 5:9; 7:9). Paopathon; Si Boas, sitobus teanteanan ni sisolhotna, i do gabe gombaran ni ‘Panobus Bolon’ i ma Jesus Kristus (Mat. 20: 28; Rut 4:10).\nNdang tarboto manang na ise panurat ni buku Rut (tradisi Yahudi: Samuel panurat), alai ra disurat di tingki harajaon ni si Daud, ala tarombo sian si Rut sahat tu Raja Daud do na pinajojorna (Rut 4:21 – 22) jala dapot putihon impolana:\nPaandarhon songon dia do holong na sumeahon, jala songon dia do na sintong mangulahon uhum ni Debata dipataridahon si Rut, boru Moab na daulat roha gabe targoar “Ompu” di Raja ni Israel, i ma Raja Daud.\nBuku Rut digurithon asa unang mangalupahon barita ni sada ripe na daulat, na sai marsihohot atik pe marsitaonon, na mansai andul tu degradasi (kemerosotan) rohani dohot parange na lumlam di partingkian ni angka Panguhum di Israel.\nRut gabe symbol anti rasisme na mangorai perkawinan campuran dohot bangso sileban (Heb. goyyim) tingki ni Panurirang Esra dohot Nehemia (pat. Neh. 13: 23-28).\nDi hamamasa ni haleon potir di tano Juda, bungkas do si Elimelek (Heb. Eliymelekh – Debatangku do raja) dohot ripena, Naomi (Heber no’omi: hasolomanku) rap dohot dua anakna: Malon (mangoli si Rut), dohot Kilian (mangoli si Orpa). Di tano Moab, mabalu ma si Naomi, jala duansa anakna pe marujung ngolu so pola marrindang (punu). Gabe mulak ma si Naomi tu Betlehem dung sampulu taon lelengna maringan di tano Moab rap dohot parumaenna na dua i, ala so adong be sihirimon ni si Naomi di tano Moab, hape di tano Juda nunga marpangulahi roha ni Jahowa. Di na borhat nasida (Naomi, Rut dohot Orpa) disosoi si Naomi do parumaenna na dua i asa mulak tu ganup natorasna be. Hata pasupasu do dipasahat si Naomi tu parumaenna i duansa (boru Moab): Sai marasi ni roha ma Jahowa mamaloshon tu hamu, hombar tu na binahenmuna ‘tu angka na mate’ dohot tu ahu. [‘tu angka na mate’: mandok tu sinonduknasida naung mate i, i ma si Malon dohot si Kilian].\nNdang olo si Rut dohot si Orpa manadingkon simatuana, sai diihuthon nasida do si Naomi. Alai dung dilehon si Naomi ‘hatorangan na tarjalo roha’ (ay. 11-13) gabe muba do pingkiran ni si Orpa, dioloi si Orpa do hata ni simatuana, gabe mulak ibana tu natorasna dohot tu hinaporseaanna atik pe mansai lungun do nian rohana manadingkon simatuana. Alai si Rut (Heb. ruwth – re’ut – dongan parompuan) sai marsihohot do mangihuthon si Naomi (ay. 14). Atik pe sai disosoi si Naomi ibana asa mulak tu natorasna, ndang olo si Rut manadingkon si Naomi. Marnida si Rut na so olo manadingkon simatuana i, lam disosoi si Naomi do si Rut, parumaenna i asa mulak tu natorasna songon si Orpa (ay. 15). Alai nang pe lam disosoi si Naomi ibana (Rut) marhite hatorangan na tarjalo roha baliksa asing do alus ni si Rut: “Unang sai sosoi ahu tumadingkon ho, laho sirang sian ho; ia tusi ho laho, ingkon tusi ihuthononku; ia tusi ho maringanan, ingkon tusi ahu maringanan; bangsom nama bangsongku, Debatam nama Debatangku. Ia disi ho mate, ingkon disi ahu mate, disi do ahu huhut naeng tartanom. Sai songon i ma dibahen Jahowa tu ahu, jala songon i ditambai tu joloan on, holan hamatean i nama tarbahen manirang ahu sian ho” (ay. 16-17).\nParsihohoton manang hasatiaon ni si Rut maradophon simatuana boru, Naomi, sada parsihohotan na luar biasa. Mansai arga do parsihohoton sisongon i di jolo ni Debata. Si Orpa gabe mago ma sian barita ni Buku Nabadia, alai si Rut gabe Ompu di sundut ni Jesus, Panobus Nasintong i. Hinorhon ni i ma pataridahon, paboa Jesus na ro tu portibi on ndada holan paluahon sada bangso (Israel) alai dohot do tu saluhut bangso. Huroha, saleleng rap si Rut dohot sinondukna dohot simatuana, mamoto do si Rut paboa na adong do parsaoran na polin di keluarga i tu Debata di ngolu siapari. I do umbahen naso ragu ibana marsihohot mangihuthon si Naomi, gariada barani do si Rut manghatindangkon: ia tusi ho laho, ingkon tusi ihuthononku; ia tusi ho maringanan, ingkon tusi ahu maringanan; bangsom nama bangsongku, Debatam nama Debatangku. Ia disi ho mate, ingkon disi ahu mate, disi do ahu huhut naeng tartanom. Sai songon i ma dibahen Jahowa tu ahu, jala songon i ditambai tu joloan on, holan hamatean i nama tarbahen manirang ahu sian ho.”\nSada komitmen – padan, na mansai togu atik pe ndang diboto si Rut aha konsekuensi-resiko di ujung ni haputusanna i. “Ia tusi ho laho, ingkon tusi ihuthononku, ia tusi ho maringanan, ingkon tusi ahu maringanan” – sada ikrar manang ‘padan patepatean’ naso jadi mose, gariada rela si Rut mutasi ras, kewarganegaraan dohot mutasi ugamo (murtad). “…holan hamatean i nama tarbahen manirang ahu (Rut) sian ho (Naomi)” – on ma “pun” ni ikrar ni si Rut tu si Naomi. Ndang adong tawar-menawar be na boi mangose padan i. Songon panindangion ni sada namarbaju na naeng marsaripe tu sada hamulianna na sai diorai natorasna, “Rabi sian ginjang, sangkalan sian toru, ndang tarsirang ahu sian na naeng helam i.” Manang masursur, manang magargar dolok i, manang mahiang laut, tung naso muba, tung naso mose padan i.\nMolo marnida sian sibonsiri habubungkas ni si Elimelek, Naomi dohot anakkonna tu Moab, i ma ala hamamasa ni haleon potir di tano Juda, boi do dapot putihon parsiajaran na arga:\n“Paet unang pintor niutahon, tonggi unang pintor nibondut.” Sian sada pamingkirion, ndang manahan si Elimelek mangadopi masa haleon potir (na marombas) gabe pintor bungkas ibana dohot keluargana tu luat na asing, hape balik sian panghirimon do na masa di luat sihadaoan i. Ai gabe mate di luat sihadaon i do si Elimelek dohot anakna na dua i so taruli ‘urat natogu’ laho manguduti sundutna. Hape, angka donganna sabangso, pasti do godang na ‘bertahan’ (manahan) di hamaolon i, jala terbukti do i. Alai masa pe i, molo sian parnidaan hadebataon, i ma dalan ni Debata laho patulushon sangkap hatuan ni Debata, i ma songon tujuan ni buku Rut.\n“Ndang marimbar tano hamatean” Ndang mabiar si Elimelek laho bungkas sian huta hagodanganna tumopot luat na asing laho mempertahankan ngolu siapari. Ra, di rohanta dohonon ma, ua holan si Elimelek ma borhat ‘mangaranto’ so pola dohot ripe dohot anakkon. Sian pangarantoanna ma ibana manongos balanjo tu keluargana. Ai aut so dohot diboan sude keluargana, atik na so pintor mate do anakkonna i duansa so jolo marpinompar. Sudena i surasura ni roha na boi do i jaloon saonari. Hape, tupa do ra molo tung pe ndang bungkas ibana tu tano Moab, ndang gabe jaminan i naso monding ibana dohot anakkonna na dua i so martinading sundut. Alai molo tajaha isi ni buku Rut, gabe sada dalan ni Debata do i patulushon sangkapNa. Alai sian barita ni buku Rut, adong sada sintuhu na mansai arga sian sahalak na dirajumi naso bangso ni Debata (Israel) jumpang panindangion na na marsihohot, jala hinorhon ni parsihohoton i tulus sangkap ni Debata bahen haluaon ni saluhut bangso di bagasan Jesus Kristus. Ai marhite si Rut na marsihohot mangihuthon si Naomi. Songon i do padan siihuthon Jesus: “…sai ihuthononku Ho…” (BE. 211: 1) dohot “Manang aha pe na masa, las ni roha, arsak pe…tung saleleng au mangolu, nang dung suda bohalhon…” (BE. 149: 3).\nTanda naung porsea hita paboa Debata do Ama di ngolunta, ingkon patuduhononta do paboa saluhut jolma donganta rap mar-Amahon Debata atik pe na pogos manang na lea. Halak na manadingkon hatopan ni angka Nabadia laho mulak muse tu ulaon narobi (songon si Orpa), hatop manang lambat gabe manundalhon hatopan ni angka Nabadia jala manadingkon Debata. Alai ganup na sai marsihohot di TUHAN i atik pe masa parsorion na mamunjung, dipatudu jala lehonon ni Debata do tu ibana hamuliaon di ujungna. Amen\nPostingan ini dilihat sebanyak 5.906\nTaggedAlmanak HKIHANGOLUAN DO HATAMJamita Minggu 26 Juni 2022Minggu II Dung Trinitatis\nPrevious Article EPISTEL MINGGU 26 JUNI 2022 – LUKAS 9:51-62\nNext Article Almanak HKI Minggu 26 Juni 2022


Martua ma parroha na ias, ai idaon nasida do Debata! Mateus 5, 8 | Bakti J Situmorang\nMartua ma parroha na ias, ai idaon nasida do Debata! Mateus 5, 8\nIa si Mahathma Mohandas Gandhi, songon na godang dibaritahon jolma sada na tarbarita mangalo pangarupaon dompak bangsona sian angka kolonialisme Inggris Raya. Tarbarita do ibana songon “siihuthon” Jesus lumobi paihutihut angka poda di bibel i, i ma jamita di dolok (Mateus 5-7).\nNang pe ndang apala kristen ibana, alai tung ungomos do andul panghangoluhononna di jamita i. Sada sian i pangulaonna i ma, parrohaon na bulus, roha na pangoluhon ndang mandurung di aek na litok; sandok ndang adong pangulaon nang angka hatana na mangait tu ngadol.\n“ahimsa” manang gerakan tanpa perlawanan i do sada pangalapation ni ibana di poda ni Tuhanta. Mandok asa unang mangalo angka musu na ro marhite podang dohot bodil; alai marhite haoloon dohot handuhon asa dapot hamonangan sian i. Gabe monang ma maralohon roha na impolan di hepeng manang perak; roha na bulus mangeahi na dumenggan.\nI ma jolo.\nPosted in ALMANAK HKBP 2009, rohaniman on April 25, 2009 by baktijsitumorang. Leave a comment\n← Laos ninna ma mandok nasida: Uju husuru hamu, so marhajut, so marhandehande, so marsipatu pe, dung do hamu hurangan? Jadi didok nasida ma: Ndang dung! Lukas 22, 35\nDakdanak on do na hupangido uju i, gabe dibasabasahon Jahowa tu ahu na pinangido ni rohangku sian Ibana; 1 Samuel 1, 27 →


Dipamalum Jesus na Mapitung jala Diurupi Si Sakeus | Hangoluan ni Jesus\nDipamalum Jesus na Mapitung jala Diurupi Si Sakeus\nDIPAMALUM JESUS NA MAPITUNG DI JERIKO\nMUBA MA SI SAKEUS\nSahat ma Jesus dohot godang halak di Jeriko. Hira-hira sadari pardalanan ma sian Jeriko tu Jerusalem. Adong dua kota Jeriko. Kota Jeriko na leleng dohot na baru na dipajongjong di tingki ni halak Rom. Hira-hira 1,6 km ma daona sian kota na sada tu kota na sada nai. Tingki mardalan Jesus sian kota Jeriko na leleng tu kota Jeriko na baru, adong ma dua pangido-ido na mapitung na mambege i. Sahalak sian nasida margoar si Bartimeus.\nDibege si Bartimeus dohot donganna ma lewat Jesus, marsurak ma nasida mandok, “Tuan, Anak ni si Daud, asi ma roham tu hami!” (Mateus 20:30) Gabe muruk ma angka halak na disi tu nasida jala disuru ma asa sip nasida. Alai lam gogo ma nasida marsurak. Mambege i, so ma Jesus mardalan. Didok Jesus ma asa dijou halak na marsurak i. Dung i, didapothon nasida ma pangido-ido i jala didok ma, “Pos ma roham! Hehe ma ho, dijou ibana do ho.” (Markus 10:49) Pintor didapothon na mapitung i ma Jesus jala disampathon ma abit luarna.\nDisungkun Jesus ma, “Aha dipangido hamu sibahenonku tu hamu?” Dialusi nasida ma, “Tuan, bahen ma asa marnida hami.” (Mateus 20:32, 33) Asi ma roha ni Jesus, dijama ma mata ni nasida, jala didok ma, “Mulak ma ho. Haporseaonmi do mambahen ho malum.” (Markus 10:52) Gabe marnida ma dua halak na mapitung i jala dipuji nasida ma Debata. Dohot ma angka halak na asing i mamuji Debata marnida na masa i. Dung i diihuthon pangido-ido i ma Jesus.\nTingki lewat Jesus sian kota Jeriko, godang do halak naeng mangida ibana ala dipamalum ibana na mapitung i. Masionjaran ma nasida di pudi ni Jesus. Alani godang ni nasida, gabe adong ma halak na so boi mangida ibana. Adong ma sahalak kepala ni sijalo pajak na margoar si Sakeus. Ndang boi diida ibana Jesus alani pendekna. Alani i, manjangkit ma ibana tu hau ara na laho dilewati Jesus. Boi ma diida ibana sian i aha na masa. Dung jonok Jesus tusi jala diida ibana si Sakeus di ginjang ni hau i, didok ma, “Sakeus hatop ma ho turun, ai naeng tu jabum do ahu sadari on.” (Lukas 19:5) Pintor turun ma si Sakeus jala rap laho ma nasida tu jabuna.\nGabe marungut-ungut ma angka halak mangida i. Didok nasida, ndang patut Jesus martamu tu jabu ni sahalak pardosa. Ai sijalo pajak do si Sakeus jala jotjot do ditipu ibana halak.\nTingki masuk Jesus tu jabu ni si Sakeus, didok nasida ma, “Martamu do ibana tu jabu ni pardosa.” Alai diboto Jesus do na boi si Sakeus muba, jala i ma na masa. Dung i jongjong ma si Sakeus jala didok ma, “Satonga sian artangkon Tuan, lehononku do tu na pogos jala paulakonku do opat hali lompit hepeng na dapothu marhite manipu.”—Lukas 19:7, 8.\nOn patuduhon na tutu do si Sakeus muba! Diboto ibana do sadia godang naung dapotna sian halak Jahudi. Alai marsumpa do ibana laho paulakkon i opat hali lompit. Hape mangihuthon patik ni Debata, ndang ingkon nasa i lehononna. (2 Musa 22:1; 3 Musa 6:2-5) Asing ni i, marjanji do si Sakeus naeng mangalehon satonga sian artana tu angka na pogos.\nLas situtu ma roha ni Jesus ala muba si Sakeus. Didok ma, “Sadari on ro ma haluaon tu jabu on, ai ibana pe anak ni si Abraham do. Ai ro pe Anak ni jolma i laho paluahon jala mangalului na mago do.”—Lukas 19:9, 10.\nHea do dipaboa Jesus tudosan taringot tu anak na mago. (Lukas 15:11-24) Songon i ma na masa tu si Sakeus. Lomo do roha ni Jesus mangurupi angka anak ni si Abraham na lilu. Alai, sogo ma roha ni angka pamimpin agama tu Jesus, ala burju ibana tu sahalak pardosa songon si Sakeus.\nDidia do Jesus pajumpang dohot dua halak pangido-ido na mapitung, jala aha do na diulahon ibana tu nasida?\nIse do si Sakeus, jala aha do na patuduhon naung muba ibana?\nAha do na boi taparsiajari sian cara ni Jesus mangurupi si Sakeus?


Dila sisean: Jamita Minggu Exaudi, 20 Mei 2012 Psalm 1 : 1 – 6\nPsalm na marlapatan ende pujipujian tu Debata sian angka na porsea taringot tu na masa dingoluna maradophon Debata. Psalm Bindu 1 on, digoari do i : ende habisuhon. Boasa didok ende habisuhon? Ala marisihon poda laho mangajarhon dalan tu ganup jolma manang dia sipareahonna. Angka dia ma na disoarahon psalm bindu 1 on, asa didok gabe sada ende habisuhon? Idaonta ma i marhite hatorangan na adong di turpuk on.\nPadao diri sian tahi ni parjahat\n- Dipaingot dison asa dipasiding angka bangko bangko na boi mambahen madabu tu bagasan hajahaton\n- Ragam do cara ni hajahaton mambahen hita lalap, asa marhite i naeng hita ingot tongtong di 1 Petrus 4 : 8, (Torang ma rohamuna, ai na maotaot do sibolis i, songon babiat na marauang mangalului sibondutonna).\nDang olo jongjong di dalan ni angka pardosa\n- Pandohan on mangigil jala mangajarhon asa tongtong dipasiding dalan ni angka pardosa.\n- Unang olo jongjong di dalan ni angka halak na marpangalaho tundal maradophon Debata\nDang olo sahundulan dohot angka pangarehei\n- Parhundul ni sasahalak patuduhon status manang hajongjongan do i. mansai arga do parhundul molo di hajolmaon tarlumobi nang di habatahon.\n- Parhundulon manggombarhon hajonohon do I, ido umbahen didok : “ Jonok partubu, alai jonohan do parhundul.\n- Hombar tu si ma dipodahon dison asa unang sahundulan hita dohot halak pangarehei, parhata tundal, halak na sai berpikiran negatif maradophon halak na asing, halak na sai olo paburuk burukhon donganna, halak na olo manghatindanghon hata na so tutu maradophon dongan jolma.\n- Dison tangkas didok asa sipadao on ni angka na porsea do sikap na songoni.\n- Ndang na mandok na so boi sahundulan dohot angka pangarehei, molo bertujuan asa muba do dongan i umbahen na sahundulan hita, tung na denggan do i. alai unang ma balikna gabe laos parsidohot hita mangundukhon pangalaho na so suman i.\nHangoluhon patik ni Debata\n- Manghangoluhon patik ni Debata na marlapatan do i, manghabiari jala manghaholongi Debata sian nasa roha, gogo, ateate, nang pingkiran,\n- Na marlapatan do i muse : marhaunduhon di adopan ni Debata jala tongtong mangoloi Ibana.\n- Songon hau na sinuan di ditopi ni batang aek do na manghangoluhon patik ni Debata, ima na sai tongtong mamparbuehon na denggan tu angka na humaliangna.\n- Na manghangoluhon patik ni Debata jala na so sahundulan dohot angka pangarehei, saluhut na niula ni tanganna manjadi do. Jala gabe pasu pasu ma i tu dirina sandiri dohot tu angka na humaliangna.\n- Dijou jala diarahon par psalm on do hita mamillit dalan sibolusonta di ngolunta.\n- Tangkas do dipodahon dison, aha do upa sijaloon ni angka na manghangoluhon patik ni Debata, jala aha do upa sijaloon ni angka pangarehei dohot angka parhata tundal maradophon donganna.\n- Songon halak naporsea, tontu naeng ma pillitonta joujou ni Debata asa manghangoluhon patik na, asa dapotan pasupasu na manongtong hita, nang angka pinomparta pe taruli ma di angka na uli na denggan i. amen.\nDiposting oleh Samuel Aritonang di 19.51


TARGETNEWS.co.id : Umpasa Batak\nRubrik : Tobasa\n2014-04-06 12:03:29 - by : admin\nUmpasa dohot umpama somal do tabege manang tahatahon di angka ulaon adat, di ulaon las ni roha manang di ulaon arsak ni roha. Somalna, tarida ma i di tingki na marhata si gabe-gabe dohot mangampu. Na naeng dohonon di son, asa tangkas nian taboto jala ta antusi aha do tujuan dohot makna ni hata umpasa i, songon i nang hata umpama. Alana, sasintongna, asing do lapatan manang pangantusion ni hata umpasa dohot umpama.\nMardomu tu si, asa tahatahon ma nian hata umpasa dohot umpama i hombar tu rumang dohot ruhut ni angka ulaon, songon i di situasi manang hadirion ni keluarga na naeng manjalo hata i. Misalna, adong pamoruonta naung matua, nunga marpahompu nasida sian anak dohot sian boru. Naeng pasahathon hata si gabe-gebe, hata pasu-pasu ma hita tu nasida di ulaon si las ni roha, ala dipatupa nasida partangiangang (pengucap-an syukur) jala nunga tamat anak siampudanna sian singkola kedokteran. Pasahaton ma tu nasida hata umpasa na hombar tu ulaon i dohot tu hadirion nasida. Unang ma tadok tu nasida: “songan hata ni umpasa ma dohononhu amang boru: Bintang na rumiris tu ombun nasumorop, anak pe antong riris, boru pe antong torop.” Hata umpasa si songon i denggan ma antong tu angka keluarga naumposo. Alai, molo tu keluarga naung antar matua, songon pamuronta nangkin, dohononta ma:\nAndor halumpang ma togu-togu ni lombu, andor hatiti togu-togu ni horbo.\nSahat ma hamu saur matua pairing-iring pahompu sahat tu na marnini marnono.\nSian angka hatorangan nangkin boi ma dohonon di son, ia hata umpasa i ma angka hata pasu-pasu na mardongan harapan, pangidoan tu Tuhanta Debata asa dilehon angka nauli dohot nadenggan di ngolu ni angka tutur ta. Boi do i hahipason, ganjang ni umur, hagabeon, dohot angka na asing.\nANGKA HATA UMPASA\nTubu ma anak di hamu ris dohot boru petorop.\nTangki jala tualang, galinggang jala garege\nSai ganjang ma umurmu pairing-iring pahompu sahat tu na marnini marnono.\n2. Hariara ma bonana, hariara ma nang bulungna,\n3.HATA UMPASA SIAN HULA-HULA DOHOT HORONG NI TULANG.\n3. Dangka ni bulu godang tanggo pinangait-aithon\n4. Eme sitamba tua parlinggoman ni siborok,\n4.HATA UMPASA DI NA PAAMPUHON HATA DOHOT MANGAMPU HATA.\n5. Turtu ma inna anduhur, tio ma ninna lote,\n6. Marmutik ma inggir-inggir, bulung na i rata-rata,\nHata nauli, hata pasu-pasu naung pinasahatmuna,sai di pasauthon amanta Debata.\n5.HATA UMPASA DI NA MANGINGANI MANANG MANURUK JABU.\nLabu pe labu i, ndang asal suanhonont hon,\nJabu pe jabu, ndang asal inganon.\n7. Mabaor aek puli sian dolok ni Simamora,\n8. Tangkas do jabu suhat, laos tangkas do jabu bona,\nSai tangkas ma hamu maduma,\ndung maringanan di jabu on jala tangkas nang mamora.\n9. Andor ras ma tu andor ris di tombak ni Purbatua,\nSai horas-horas ma hamu jala torkis-torkis mangingani bagas on,\ntumpahon ni Amanta Debata namartua.\n10. Jongjong di Dolok Purbasinomba, manatap tu Panamparan,\n11. Sahat-sahat ni solu toho di rondang ni bulan,\nsaitongtong diiring-iring Tuhan.\n6.HATA UMPASA DI ULAON NA TARDIDI\nTubu ma tambinsu di dolok ni Purbatua,\nSai anak nabisuk ma ibana,\njala anak na gabe si pajoloon.\nDangka ni hariara ma pina ait-aithon\nGoar nauli ma goarna i,\n7.HATA UMPASA DI NA PASAHATHON ULOS MULA GABE\nsai saur ma i di hamu, mangulosi anak dohot boru.\njala dapot na hinirim ni roha.\nObuk do jambulan nanidandan ni boru samara,\nsai dao sahit songoni nang mara.\nUnang hita mandele ai godang do tudos-tudos.\nTung paet pe di tingki angka na salpu i,\njala sai tibu ma ro angka si las ni roha.\njala sude hamu tongtong sai diparorot.\n8.ANGKA HATA UMPASA DI HUHUASI NI SIPANGANON\nOtik so sadia pe pina tupa,\nhoras ma nang di hamu namangalean.\npamurnas ma i tudaging, saudara mai tu bohi,\nsi palomak imbulu ma i, jala si paneang holi-holi.\n9. ANGKA HATA UMPAMA\nI ma na masa i ma na nihita ula.\nMolo marsuru angka amanta raja,\ningkon do si oloan.\nAsing dolok asing duhut na,Asing luat na, asing ruhut na.\nTongka do mulak tata naung masak,Mulak marimbulu naung tinutungan.\nPiltik ni hasapi do tabo begeon ni pinggol,Piltik ni hata do sogo begeon.\nMadekdek jarum tu napotpot,Ndang diida mata, alai di ida roha……….\nSian hatorangan dohot angka contoh ni hata umpasa dohot umpama na pinatupa di buku on, didok roha nian naeng manambai angka naung taboto ma. Jala tapasahat ma angka hata pandohan i marhite-hite lambas ni roha jala hombar tu rumang dohot bentuk ni ulaon i.\nDi na laho pasahathon hata hita di sada-sada ulaon, taparate-atehon ma situasi dohot kondisi ni tutur ni na marulaon, songon i kondisi dohot hadirionta be. Molo poso dope hita, nang pe sian horong ni hula-hula manang tulang, asa malo ma hita manempathon diri. Lapatanna, nang pe hita apala tampuk, nampunasa ugasan di ulaon i, alai porlu do pasangap-onta molo adong dope natua-tua rap dohot hita di si. Sada na porlu sibotoon ta muse, molo angka hata umpasa i boi do berkembang manang-ihutononthon angka hamajuon ni zaman dohot kondisi. Na porlu, asalma nanidokna i marlapatan na bagas, mura antusan. Alai, molo angka hata umpama, bentuk dohot hatana, hira bersifat statis do i. Ndang boi i di karang-karang. Alana, songon fasafah manang poda do I sian omputa naporjolo tu hita.\n“RUhUT NI PARJAMBARON”\nRuhut parjambaron juhut, godang do variasina taida di ulaon adat-paradaton, hombar ma i tu rumang ni ulaon, luat ni namarulaon dohot situasi, kondisi, tempat, songon i nang di panjuhutina.\nDidok natua-tua, sai jolo diseat hata asa diseat raut, namar-lapatan do i asa jolo dialap hata dos ni roha ma asa dibagi parjambaran juhut. Songon i muse nang di hata ni natua-tua namandok: Asing dolok asing duhutna, asing huta (luat) asing do nang ruhutna. Sudena i manghorhon tu nauli nadenggan do molo dapot dos ni roha sian panghataion. Ai mansai arga situtu do hata, jala sasintongna ndang apala jambar juhut i na gabe motivasi ni si jalo jambar, alai hata na masipaolo-oloan jala masipasangapan do.\nMolo di hita na di tano parserahan on, khususna Jakarta sekitarna, ndang apala tapersoalhon be jambar i asalma proses manang ruhut pambagianna suman tu ulaon i. Gariada tahe adong do sijalo jambar pintor dilehon jambar nai tu donganna, dohot pertimbangan so boi be ibana mangallang jagal, manang mabiar basi manang busuk jambar i ala leleng dope ibana mulak tu jabuna, dohot angka naasing.\nAdong do pandohan na jot-jot tabege taringot di ruhut pambagian jambar juhut, ima hata namandok: “Sidapot solup ma hami (na ro).” Sada pandohan na raja ma i tutu di halak Batak, asalma laos raja sian mula ni panghataion jala hombar tu parhundulna. Namarlapatan, molo sian horong ni suhut paranak do pintor mandok “si dapot solup ma hamu” tu hula-hulana, so jolo dialap hata naelek, songon nahurang hormat jala hurang raja do panghataion i. Alai, molo sian horong ni hula-hula do namandok “sidapot solup ma hami” tu pamoruonna, mansai uli jala denggan ma begeon.\njambar ni : Hasuhuton.\nAlai, molo namarulaon (hasuhuton) sian Toba sekitarna, sai jumolo do dibagi nasida jambar tu suhut na marhaha-maranggi asa mangihut jambar taripar tu hula-hula dohot tulang. Songon i jambar osang tu boruna do i dipasahat. Hape molo di Silindung-Humbang, jambar osang tu hula-hula do dipasahat. Alai sudena i sai manghorhon tu nauli nadenggan do molo sian angka dos ni roha.\nPambagian jambar juhut di ulaon pamuli boru/pangolihon anak –alap jual manang taruhon jual– na masa jala somal di ulahon di Jakarta sekitarna, hira songon on ma.\n1.Sibagi dua do tudu-tudu ni sipanganon naung dipasahat Paranak tu Parboru. Nang pe naung dipasahat Paranak tu Parboru tudu-tudu ni sipanganon i marhite-hite hata manang pandohan na elek di na pasahathon, alai dung sidung marsipanganon disungkun suhut manang Raja Parhata ni Parboru do muse Paranak taringot tu tudu-tudu ni sipanganon i, songon naung pinatorang di panghataion di ulaon marhata sinamot. Alai, somalna, molo ihur-ihur sai jambar tu pihak parboru do i, nang pe diulaon taruhon jual, i ma ulak ni tandok ni parboru.\n2.Dung dibagi dua tudu-tudu ni sipanganon i, dipasahat Parboru ma muse jambar bagian ni Paranak, hombar tu panghataion dohot dos ni roha nasida. Dung i dibagi Parboru dohot Paranak ma muse jambar i tu angka tuturna be.\nMasa ni ida hira dipangido Paranak sian Parboru saotik sian jambar ihur- ihur di nasida asa adong bagionna tu tuturna (dongan tubuna).\nMasa do muse ni ida dipasahat Parboru jambar juhut tu haha parhundulna (tulang ni Pangoli), jala nadenggan ma tutu i.\n3.Pambagian jambar sipasahataon ni Parboru dohot Paranak hira songon table berikut ma:\n, Sijalo Jambar Silindung/Humbang/Toba\nSude horong ni hula-hula:\nnamar ngingi – namar ngingi (hambirang)\nPariban,Pangula ni huria,Dongan sahuta,Punguan2: Dibuat sian soit, pohu\nSuhut: ihur-ihur, soit\nTulang, namarngingi (siamun)\nBoru/Bere namarngingi (hambirang)\n1.Di ulaon tardidi, malua, manuruk jabu,:molo jambar ihur-ihur hot ma i di hasuhuton. Osang, namarngingi parsiamun, dohot somba-somba tu horong ni hula-hula dohot tulang.\nSoit ma tu dongan sahuta dohot pariban. Namarngingi parhambirang ma dipasahat tu boru/bere.\n2.Di ulaon patua hata/marhusip, pasahat ulos mula gabe, paebathon anak buha baju, ia parjambaron pada prinsipna hira-hira surung-surung ni hula-hula ma i. Alai somalna, sian hula-hula dengan do marnida situasi. Molo tung pe didok paranak (pamoruon nasida) jambar surung-surung, boi do i dialap hata muse. Molo di tingki ulaon i adong angka dongan tubu ni pamoruonna i mandongani nasida, ingkon adong ma nian tinggal sebagian jambar i sa adong lehononna tu nasida.\n3.Pambagian jambar dohot panjuhuti di ulaon sari-matua dohot saur-matua saguru tu keputusan ni pangarapoton (tonggo raja) do i. Adong do namangalehon ihur-ihur tu hula-hulana, ulu ma tu tulang, jala somba-somba tu horong ni hula-hula na asingtermasuk tulang dohot bona tulang.\nAsa nauli jala denggan ma i sude asalma sian panghataion tu dos ni roha, jolo diseat hata ma asa diseat raut, jala taingot ma hata namandok, “Hata do parsimboraan.\nVersi Online : http://targetnews.co.id/?pilih=news&aksi=lihat&id=921


Alus ni Jesus tu Sahalak Baoa na Mora | Hangoluan ni Jesus\nAlus ni Jesus tu Sahalak Baoa na Mora\nMATEUS 19:16-30 MARKUS 10:17-31 LUKAS 18:18-30\nSUNGKUN-SUNGKUN NI BAOA NA MORA TARINGOT TU HANGOLUAN NA SALELENG NI LELENGNA\nTingki lewat Jesus sian Perea laho tu Jerusalem, ro ma sahalak baoa na mora, marsinggang di jolona. “Sahalak parhuaso” do ibana, ra ketua ni sinagoga jala anggota ni Sanhedrin. Disungkun ibana ma, “Guru na burju, aha do na ingkon huulahon asa dapothu hangoluan na salelengna?”—Lukas 8:41; 18:18; 24:20.\nDialusi Jesus ma, “Boasa didok ho ahu na burju? Ndang adong na burju asing ni Debata.” Didok baoa i pe songon i ala lomo do roha ni angka pamimpin agama didok guru na burju. Nang pe denggan Jesus mangajar, alai holan tu Debata do boi dohonon “Na Burju”.\nDidok Jesus ma tu ibana, “Molo naeng dapotmu hangoluan, tongtong ma oloi angka parenta ni Debata.” Disungkun baoa i ma, “Parenta na dia ma i?” Didok Jesus ma lima Parenta sian Patik, i ma asa unang mambunu, mangalangkup, manangko, mandok hata na so tutu, jala pasangaphon natua-tua. Dung i dipaboa Jesus ma muse, “Haholongi ma donganmu jolma doshon dirim.”—Mateus 19:17-19.\nDialusi baoa i ma, “Nunga huulahon sudena i, aha dope na hurang?” (Mateus 19:20) Ra didok roha ni baoa i, adong dope na ingkon ulahononna asa boi mandapot hangoluan na saleleng ni lelengna. Mangida i gabe holong ma roha ni Jesus tu baoa i. (Markus 10:21) Alai adong dope na mangambati baoa i mandapot i.\nMansai holong do roha ni baoa i tu artana. Alani i didok Jesus ma, “Sada do na hurang di ho. Laho ma ho, gadis ma sude artam, jala lehon ma tu angka na pogos asa adong artam di banua ginjang. Dung i, ihuthon ma ahu.” Sasintongna boi do lehonon ni baoa i angka artana tu na pogos na so boi paulakkon i. Dung i, gabe sisean ni Jesus ma ibana. Alai dung dibege ibana na didok Jesus, gabe lungun ma rohana jala laho. Ala mansai holong rohana tu artana na godang i, gabe ndang ringkot be di ibana arta na ummarga. (Markus 10:21, 22) Didok Jesus ma, “Maol do parhepeng masuk tu Harajaon ni Debata!”—Lukas 18:24.\nDidok Jesus ma muse, “Ummura do unta masuk tu lubang ni jarum unang apala sahalak na mora masuk tu Harajaon ni Debata.” Gabe sungkun-sungkun ma angka siseanna mambege i jala didok ma, “Ise ma na boi malua?” Didok Jesus ma, “Na so tarbahen ni jolma, tarbahen ni Debata do.”—Lukas 18:25-27.\nDung i didok si Petrus ma ndang songon baoa na mora i nasida, ninna ma, “Nunga hutadingkon hami sude laho mangihuthon ho, antong aha ma jaloonnami?” Dipaboa Jesus ma pasu-pasu na laho jaloon ni nasida, “Paimbaruonna ma sude tingki hundul Anak ni jolma i di habangsana na marmulia. Jala hamu angka na mangihuthon ahu, dohot do hundul di 12 habangsa laho manguhumi 12 marga ni Israel.”—Mateus 19:27, 28.\nHangoluan di ari na naeng ro do maksud ni Jesus, i ma tingki dibahen muse tano on gabe Paradeiso. Tingki i, mamarenta ma tu tano on si Petrus dohot sisean na asing raphon Jesus. Sada hasangapon do on, jala ndang marisuang sude na niulahon ni nasida laho mandapot on!\nDidok Jesus, adong dope pasu-pasu na boi dapot ni nasida, “Manang ise na manadingkon jabuna, manang tunggane boruna, manang haha anggina, manang natua-tuana, manang ianakhonna alani Harajaon ni Debata, jaloonna do gumodang di tingki on dohot hangoluan saleleng ni lelengna di tingki na naeng ro.”—Lukas 18:29, 30.\nTudia pe angka sisean i laho, boi do hilalaon ni nasida holong ni angka dongan sahaporseaon. Dao do on ummarga sian hubungan keluarga. Alai baoa na mora i ndang dapotna pasu-pasu i, jala ndang dohot ibana tu Harajaon banua ginjang.\nDidok Jesus ma muse, “Torop do na parjolo gabe na parpudi jala na parpudi gabe na parjolo.” (Mateus 19:30) Aha do lapatan ni i?\nPamimpin ni halak Jahudi do baoa na mora i. Alani i, dohot do ibana gabe “na parjolo” songon na nidok ni Jesus. Diulahon ibana do parenta ni Debata, jadi boi do ibana gabe sisean ni Jesus. Alai ummarga do di ibana artana. Hape angka jolma na pogos, diulahon nasida do na niajarhon ni Jesus. Ai diboto nasida, i do hasintongan jala dalan laho mandapot hangoluan. “Na parpudi” hian do nasida alai gabe “na parjolo”. Ai gabe raja ma nasida di surgo jala mamarenta rap dohot Jesus tu tano on.\nIse do na ro mandapothon Jesus?\nBoasa ndang olo Jesus didok guru “na burju”?\nAha do pasu-pasu na laho jaloon ni angka sisean ni Jesus?\nSongon dia do “na parjolo” gabe “na parpudi”, jala “na parpudi” gabe “na parjolo”?


H O R A S H A B A T A H O N: Umpasa/ Umpama/ Falsafah Batak\n" Hidup untuk perjuangan bagi orang lain jauh lebih berarti daripada untuk diri sendiri..."HORAS . . . SIRAJABATAK - SOMBA MARHULA HULA - MANAT MARDONGAN TUBU - ELEK MARBORU - RINGKOT MAR ALE ALEMengapa SpeedCash? 23 Alasan Mengapa Anda Harus Menggunakan SpeedCash :☆ REGISTRASI SPEEDCASH ☆ GRATIS !!! Umpasa/ Umpama/ Falsafah Batak\nSongon parlange ni si bagur, tio tu jolo, litok di pudi(seperti katak berenang, jernih ke depan, keruh di belakang)Makna: Seperti katak yang berenang, terlihat jernih di bagian depan, tetapi di bagian belakang menjadi keruh. Ungkapan ini bermakna: Seseorang yang suka meninggalkan persoalan/ kekacauan di tempat yang ditinggalkannya. Umpasa:\nDijolo raja sieahan, dipudi raja sipaimaon (Hormatan do natua-tua dohot angka raja).\nSada silompa gadong dua silompa ubi, Sada pe namanghatahon Sudema dapotan Uli.\nPitu batu martindi sada do sitaon nadokdok (Unang maharaphu tu dongan).\nAsing do molo tulang, asing muse do molo gabe dung simatua. UMPASA TU NA BARU MARBAGAS (Untuk pasangan yang baru menikah)\nSai sarimatua ma hamu sahat tu na patogu-togu pahoppu. Hata Umpasa Tu Nabaru Marbagas Sian Tulangni Paranak\nHata Umpasa Tu Nabaru Marbagas Sian Bona Tulangni ParanakEme na marbiur, di linggom ni hariara;Sai torop ma pomparanmu jala maribur, huhut matakkang jala manjuara.Hau simartolu, di tombak ni Panamparan;\nSahat ma hamu leleng mangolu di haliangi angka pomaparan.Asa andor halumpang togutogu ni lombu, mamboan tu onan gambiri;Sai saur matua ma hamu pairing-iring pahompu sahat tu na marnono sahat tu na marnini.\nAsa ni assisbang, jonok tu panggonggonan;Badanmuna na so ra sirang, tondimuna marsigonggoman.Denggan ulos sirara, Tiur tiur dohot rambunaSisina marsimata, Marsirat di punsunaSai manumpak ma antong Tuhanta Debata, Dilehon di hita pasu pasuna, Tubu ma di hamu anak na marsangap, Dohot boru na martua.\nRimbur ni Pakkat tu rimbur ni Hotang,Sai tudia pe hamu mangalakka, sai tu sima hamu dapot pansamotan.Tubu ma halosi di dolok ni Pintu batu,Hami Tulangmu mangulosi, Debata do ianggo na mamasu-masu.Sahat sahat ni solu, sahat di binsar ni mata ni ari,Pasahaton nami ma ulos holong si ganjang rambu on, leleng ma hamu mangolu di iringiring Tuhanta ganup ari.\nHata Umpasa Tu Nabaru Marbagas Sian Hula-Hula/TulangHula-hula / Tulang Pasahat Ulos tu pengantin - 1\nDakka ni arirang, peak di tonga onan, Badan muna naso jadi sirang, tondi mu marsigomgoman\nDenggan ma hamu masianju-anjuan asa saut gabe jala sarimatua.\nUmpasa Batak Tingki MangapuliJotjot do tadok : Tua na so taraithon, Soro ni ari na so tarhaisho\nBa molo so boi sahali sabulan, pinomat sahali sataon. Ni durung si Tuma laos dapot Pora-pora\nNapogos hian iba, boi do gabe mamora. Songgop si Ruba-ruba tu dakka ni Hapadan,\nSai dijangkon tondi ma dohot badan. Mardakka Jabi-jabi, marbulung ia si Tulan\nSai sude mai dipasaut Tuhan. Naung sampulu sada, jumadi sampulu tolu,\nSai anggiatma padenggan ngolu-ngolu. Naung sapulu pitu, jumadi sapulu ualu,\nDiampu hami ma di tonga jabu. Turtu ninna anduhur, tio ninna lote,\nSai unang ma muba, unang mose. Aek marjullak-jullak, marjullak-jullak sian batu, tinahu tu batu-batu.Angka hata nauli, hata pasu-pasu naung pinasahat muna tu hami,Ampuon nami ma i di tonga ni jabu. Doding ni doding, doding ni MandalasanaAngka pasupasumuna i sai unang ma muba unang sesa\nSaluhut angka na tapangido, sai tibu ma dipasaut Tuhan. Obuk do jambulan, nidandan ni boru Samara\nMambahen marsundut-sundut soada mara. Tinapu bulung nisabi, baen lompan ni pangula\nSai horas ma nang hamu hula-hula. Suman tu aek natio do hamu, riong-riong di pinggan pasu,\nHula-hula nabasa do hamu, na girgir mamasu-masu. AKKA UMPASA NA ASING\nHoras ma hula-hulana,songoni nang akka boruna. Simbora ma pulguk, pulguk di lage-lage,\nSai mora ma hita luhut, huhut horas jala gabe. Hariara madungdung, pilo-pilo na maragar,\nSai tading ma na lungun, ro ma na jagar. Sinuan bulu sibahen na las,\nTabahen uhum mambahen na horas. Eme ni Simbolon parasaran ni si borok,\nSai horas-horas ma hita on laos Debata ma na marorot. Sititik ma sigompa, golang-golang pangarahutna,\nTung so sadia pe naeng tarpatupa, sai anggiat ma godang pinasuna. Pinasa ni Siantar godang rambu-rambuna,\nTung otik pe hatakki, sai godang ma pinasuna. Tuat si puti, nakkok sideak,\nIa i na ummuli, ima ta pareak. Aek godang tu aek laut,\nDos ni roha sibaen na saut. Napuran tano-tano rangging marsiranggongan,\nBadan ta i padao-dao, tondita i marsigomgoman Marmutik tabu-tabu mandompakhon mataniari,\nSai hot ma di hamu akka pasu-pasu, laho marhajophon akka na sinari. Bona ni pinasa, hasakkotan ni jomuran,\nTung aha pe dijama hamu, sai tong ma dalan ni pasu-pasu. xiii. Mandurung di aek Sihoru-horu, manjala di aek Sigura-gura\nUdur ma hamu jala leleng mangolu, hipas matua sonang sora mahua. Dolok ni Simalungun, tu dolok ni Simamora


MAMINTA GONDANG – TanoBatak\n10 thoughts on “MAMINTA GONDANG”\nBaguzzz b9tzzz kerenz abiz\nmang or9 batak baguzzz\n*** Da da musse 😀\nDesember 4, 2007 at 8:03 am\nGabe tamba parbinotoan hu laho maminta Gondang.\nMauliate ma Tulang.\nDesember 12, 2007 at 4:58 am\n1. Dung nijaha buhu ni “Maminta Gondang” on, adong asingna tu binereng, pinarate-atehon di ulaon margondang. Binereng ganup horong namangido gondang dohot manortor sai jumolo dipangido gondang mula (Alu-alu,gondang mula-mula,gondang somba-somba) ipe asa tu hondang pasu-pasuan, diujungi dohot gondang hasahatan. Dia do sabotulna na toho: Holan bona hasuhuton do sipangido gondang mula dohot gondang hasahatan, na asing ndang. Gondang dia ma sipangidoon ni: Dongan tubu, Boru, dohot horong ni raja ni tutur (hula-hula, tulang, bona tulang, … dna).\n2. Di kota on, sai adong do pamasa gondang sabangunan di parmonding ni natua-tua saur matua. Pargonci hira so hea do mandok, paboahon, holan suhut do sipangido gondang mula-mula di mula gondang dohot manortor, dohot sipangido giondang hasahatan di ujung ni ulaon. Beasa songon i ulaning.\n3.Alu-alu, masuk do ragam ni gondang, antuanna: gondang somba, gondang sibane-bane.Molo ahu mandok masuk gondang do i, nang pe holan taganing na mangkuling dohot gordang. Umbahen na nidok tarmasuk gondang alu-alu, ala na soara ni taganing manggombarhon alu-alu ndang marsair songon musik Indonesia Raya na so adong hata-hatana.\n4. Adong mandok holan Jahowa do si sombaon, DNT mandok somba marhula–hula, manat mardongan tubu, elek marboru. Laho pasangap AR, IS dohot JN dia ma gondang sipangidoon, beha do panortoron ni sipangido gondang ?. Mauliate godang.\nDesember 12, 2007 at 6:21 am\nBah, super cantik! anggiat lam tu cantikna angka panangkasion napinature munai. ahu songon sahalak toba maposo manghilalahon porlu do hape parsiajaron adat batak i. anggiat ma nian angka dongan na poso lam giot rohana marsiajar di adat i.\ntu pengelola, di dia do diboto hamu godang dijual buku mengenai habatakon. boi do bantuon muna iba? mauliate godang parjolo di hamu.\nSlmt Natal 2007 dohot Taon Baru ma dihita saluhutna! Horas3X!\n*** Dang apala binoto alana dang na manjaha buku aka penulis di blog on. Horas\nDesember 20, 2007 at 7:01 am\nmari kita buka kembali diskusi dan masukan-masukan ttg budaya kita batak\nhero dupa sihombing berkata:\nmauliate ma amang..\nHoras batak Ronggurnihuta….sukses terusssssssss\ndaniel simanjuntak berkata:\nhoras ma guru\nMaret 10, 2015 at 9:03 am\nTodo Ridanto Sihombing berkata:\nmolo gondang nuaeng musik nama ai soadong ogung ,doal taganing sarune,hasapi nabinoto ai ido alat (peralatan) laho margoddang\nDesember 27, 2015 at 11:00 pm\nNatar Samosir berkata:\nOputa siraja jolo namartukkothon siala gundi…,\nNapinukka ni oppungta na parjolo…sipaihut-ihuton ni hita nadipudi.\nMauliate godang ma di angka namalo nara parguruan.


Lomo roha ni Debata asa dame ngolunta jala martua di Paradeiso di tano on salelenglelengna!\nAlai, olo do ra hamu marpingkir, ’sitoho do i?’ Bibel mandok, pasauthon ni Harajaon ni Debata do i, jala lomo do roha ni Debata asa sude jolma marsiajar taringot Harajaon i dohot sangkapNa tu hita.—Psalmen 37:11, 29; Jesaya 9:7.\nLomo roha ni Debata asa taruli hita sian toguanNa.\nSongon sada ama na marlomo ni roha asa ianakkonna mandapot na dumenggan, Ama na di surgo i pe lomo do rohaNa asa hita manghilala hasonangan na manongtong. (Jesaya 48:17, 18) Marjanji do Ibana ”alai na mian ro di salelenglelengna do na mangulahon lomo ni roha ni Debata”.—1 Johannes 2:17.\nLomo roha ni Debata asa hita mangolu di angka dalanNa.\nBibel mandok lomo do roha ni panompanta ”asa diajarhon tu hita angka dalanna” jala asa boi tadalanhon. (Jesaya 2:2, 3) Nunga dipadiri Ibana ”tu Goarna bangsona” laho paboahon lomoni rohaNa tu liat portibi on.—Ulaon ni Apostel 15:14.\nLomo roha ni Debata asa hita marsada ni roha laho manomba Ibana.\nPanombaon na badia tu Jahowa pasadahon angka halak dibagasan holong, ndang na laho mamolamola nasida. ( Johannes 13:35) Ise do saonari on na mangajarhon songon dia do asa marsada ni roha laho manomba Debata? Tadapot ma alus ni sungkunsungkun i di bagasan buku on.\nParsiajari ma Bibel raphon hami. Nunga marsiajar Bibel hamu raphon Sitindangi Ni Jahowa? Molo ndang dope, olo do hamu manjanghon parsiajaran Bibel sahalak muna? Ndang pola manggarar. Boi dihilala hamu on ma dalan laho pajonokhon diri tu Debata.\nBuat ma sijahaon na so margarar. Boi do hamu ro tu Bale Harajaon di inganan muna manang jumpangi sada sian Sitindangi Ni Jahowa jala pangido sijahaon di hata muna asa boi mangurupi hamu laho mangantusi Bibel.\nLului Hatorangan di Internet. Ida ma situs web ni Sitindangi Ni Jahowa. Disi, boi do hamu manjaha Bibel jala mangida manang mambuat marragam buku nami di bagasan lobi sian 750 bahasa.


BAYOSUTI: SI NA RAAN\nSI NA RAAN\nDongan dongan sasudena sai rap marriang ni roha hatio haluar pangumuman sian sikola bahasona hami sakalas rap lulus sian SMU. Sanadeba marcarito rap marsidok angan-anganna dalan malanjutkon sambung ni parsikolaanna be. Adong nagit tu Jawa, adong nagiot tu Doli, adong juo nagit tu Padang. Bope narap dompak marlugut dohot dongan-donganku di namarcaritoi, tai anggo au hum bahatan do au sip, salau mikim-mikim songoni saotik di na mambege sude carito ni halai i. Padohal na hum ginjang dope angan-anganku sapetona. Tai biama baya ningiba, angke hum olat ni angan-angan maia, harana martaringot tu hangoluan ni damang dohot dainang angke naso ipangan utok-utok niba do ilala nangkan tar pasikola sa iba tu parkuliahan songon dongan-dongan i, hum martimbuspe tataring ari-ari on ma godangma roha ni ba. Dungi ibagasan ni ate-atengku songon adongdo saotik mangiburu tu dongan-donganku sasudenai, aso do luai inda songon simatobang nihalai i hangoluan ni damang dohot dainang, sahinggo tujiape giot ni halai marsikola lek gogo do parsiandaran ni halai.\nBorngin ni ari, lek nai sajo ma ibagasan ni rohangku, i ma marpikir sanga songonjia doma rohai so bisa au manyambung sikola. Tai lek pupu do muntul songoni muda martaringot tu hangoluan ni simatobangi. Bahat do nian na maribo ni roha tu au, tarmasuk guru-gurungku i sikola an. Pupu do halai marposan tu au angkon na uparjuangkon do angkon na usambung sikolangku, harana iboto halai bahaso au sada murid ni halai na mandapot ranking muloi sian kalas sada santak tu kalas tolu.\nAdong do nian masuk tu parguruan tinggi sian jalur undangan gorarna hatio muloi masuk i kalas tolu.Tai hatia i inda masuk au tu sikola adong sabulan, hara ni marnyae damang sahinggo au doma manggontion damang tu parusahoan anso lek totop martimbus i tataring nami an. Hara ni i mada so inda ikirim guru nami i gorarku tu parguruan2 tinggi bope na lek jeges do raportku muloi sian kalas sada santak tu kalas dua. Naiambang ni halai do na madung mantak au sikola.\nMaso i pupu do renge baya ilungku, lumobina muda taringot di parsikolaanku na madung tading. Nida damang dohot dainang hancitna ulala na haluar sian bangku parsikolaan, kehe ma dainang tu sikolaan marsuo dohot kapala sikola nami i, maribo-ibo dainang anso laning ipatola au mulak marsikola. Dung i ma anso bisa au mulak marsikola.\nGodangna rohangku boto na giot manyambung sikola on, indabe na tar pasari-sari au. Dung sumbayang kotu magorib hupasampe ma tu damang dohot dainang bahasona au angkon nasikola do jia pe na tu jia. Rap marsipan antong nian halai na dua, damang dao matana tu loteng, dainang mamudun-mudun ujung ni talokungna. Tai... u boto do nian aha na ibagasan ni roha ni halai i. Ibo do roha ni halai tu au, tai borat halai mangoloonna hara ni parsuadaan, naso mungkin-mungkin ilala halai nangkan tarpasikola on halai au tu parguruan tinggi. Lambat-lambat haluar ma hata ni damang: "Ngatar dok amang anggo godang ni roha mambege hatamu na giot marsikola on, tai amang..., hum godang ni roha ma ia ale na tarbaen nami dohot inangmu, anggo mangoloon do tu sasude nai dok mon, nangkonpe hami alusi angke nadung mangarti do ho bahaso hum manganpe ho amang dohot anggimu saonok naon na hum olat ni na songoni maia ale na tarbaen hami dohot inangmu, ulang majolo nangkan pasikola on ko tu parkuliahan."\nSabotulna nadung tar takok au doi alus ni damang sapanjang au na giot marrencana marsikola tu parguruan tinggi on, tai makasudku tarsongon na paido isinkonna do tu sasude ni rencanangkon, anso borkat na giot kehe dalan mangaranto i ma na giot mancubo marsikola tu Bandung. Udok do tu damang dohot dainang, nangkon halai jabat marsak mamikirkon ongkosku muda lalu au kehe tu tano Pasundan an, harana madung lolot do au martabungan sian pangomoanku di namanaru eme ni halak dihatio manyabi muloi au kalas dua na sakali, itamba buse saotik hepeng ni na manggadis incor muda au martambom lek na utabungkon doi i.\nPondok carito, aupe marangkat ma tu pandaraman, sandang ma tasku na madung hodar nida warnana na marcap "Bank BRI" dungi itoru nai gambar ni bendera merah putih, rohangku tas ni par mamak on i doi di hatio kehe tu Mokah nasakali, tas na ilehen ni pariboto on ni dainang ambaen ganan ni abit-abit na so ipake ni halaibe sian Doli na jolo na ioban ni dainang hatio kehe mangulangi tu sadun.\nRap juguk ma hami ombar dohot dainang songoni ju damang ibangku-bangku na ijolo ni Duta Selera i painteon ALS trip Medan-Bandung. Uida songon na lepe do muko ni dainang na pabuat au i, songoni juo damang, marpupu busa-base, tarantongkin ke tu balakang tu kamar mandi an. Lek sosot do nian sipaingot ni damang tu au anso ulang lupa sumbayang, dungi rahot na markoum sangape halak hita na adong i tano Pasundan an. Madung kehe do nian damang tu bagas ni halak bang Chandra Jamil Dalimunthe di ari rayo na solpu tarsongon na giot marguru sotik, harana antong abangi madung lolot i Bandung, tarsongon pasahatkon mada artina damang dalan so adong topoton di sadun targan so dapot karejo salau patidaon dalan artina di na giot dohot mangikuti Ujian Masuk perguruan Tinggi.\nMuloi do na sakali, na tu Bandung ma ia na uangan-angankon marsikola i ma tu ITB. Ngalambat ami di si jonggor, ro ma ALS na hupainte i, targan so masuk au tu bagasan ni motor i, usolom ma damang dohot dainang, tar lolot do ialuk dainang au salau boti tangis marilu-ilu, songoni juo damang ialuk sa au, salau maneteki juo ilu nai, borat na iala halai na pabuat au, na mangalangka dohot do'a, na maniop hagiot ni roha na gincat boti godang dalan patidaon tu simatobang bahaso au inda hum olat ni na marangan-angan. Mur sosot ilu ni matangngku, hatio dainang dohot damang mandada, utatap jong-jong au sian bagasan ni ALS i sampe mago halai sian matangku.\nI Bandung au madung mandaftar ujian masuk perguruan tinggi negri, pilianku ima tu ITB Fakultas Teknik Mesin. Dungi, di USU muse dohot di Andalas fakultas na lek sarupo na upili di ITB. Modalku adong do buku-buku na uoban sian huta, songoni juo buku-buku ni dongan-dongan sahuta. So mabahat parbinotoanku di na giot ujian masuk i, sasakali kehe do au nian tu toko buku Gramedia, u hantam ma marsiajar di si marjom-jom, salau marsapa muda adong na sungkot tu angka dongan niba na madung parjolo kuliah sampe tu tibo ari ujian. Odokan do boto le ulala di na mangisi karotes jawaban ompak na ujian i, tai ulala torang do pikiranku, dungi songon nadapot au do na manjawab soal-soal nai sudena.\nPainte pangumuman, hara ni tolongan ni angka-dongan niba i Bandung, karejo ma au i Rumah Makan Padang "Bundo Kanduang". Alhamdulillah...lopeh au do nian manganku, songoni juo parpodoman. Harana na i parmanganan i do au rap dongan-dongan sakarejo tinggalna. Sasanoli lungun-lungun ni roha, utongos juo do surat tu huta, mandok habarku, songoni juo manyapai habar ni simatobang.\nManyogot ni ari, harana madung itotapkon tanggal pangumuman ni UMPTN, hira-hira pukul 7, au pe na kehe ma maripas-ipas tu parjagalan koran an, inda sobar be au ne get mangiligin pangumuman i lulus sanga inda au. Peto mantong...madung bahat huida goar-goar ni halak i koran i alibos. Dung ulehen dope 3000 rupia tu bayo parjagal koran i, salau upasinggang anso manot palan-palan salau mambaco bismillah....ukeker mantong tu kolom ni ITB, sada-sada hujalahi goarku sampe adong i si tartulis "Parlindungan Nasution"..., inda pursayo au, usibitkon tanganku..., sanga na marnipi do au..., oni baru unot-noti mulak sakali nai, isima so sodar au bahaso na au madung lulus masuk ITB. Dung sujud syukur, inda sodar au mangambur-ambur au i topi dalan godang i, sampe inot-noti halak na marlewatan doma jabat, humbaen sonang na hulala baen na lulus i au. Dung muli au tu parkarejoanki... manetek ilungku hatio manulis surat tu damang dohot dainang mancarito on bahasona au madung lulus masuk sikola insinyur di ITB.\nSongoni mada, hatio manjalani parkuliahan, bahat paet manisna bope na humbahat antong paetna. Sude karejo na halal ukarejo on muloi do na mangajar les ni daganak sikola, songoni juo karejo-karejo na lain nai, aha sajo, asalma na so i larang ni Tuhan. Sasakali ro juo do nian kiriman ni damang bope na sotik songoni le, tai madung ubayangkon mai bahasona na madung tungkap-talak mai damang dohot dainang paiduk-iduk na ikirim ni halai tu au. Sampe muloi do semester 5, alhamdulillah...isi dope au mandapot beasiswa. Ngalambat songoni juo ma nian rasoki niba namarsikola on, adong mada sada perusahaan swasta na mangelehen beasiswa juo, ipasikola halai au sampe tomet tai tarsongon komitmen na muda dung tomet dua ari on, dot parusahaan i ma au karejo.\nDung salose sikolangku, au pe mulak ma tu huta, harana dung do marangkat au najolo sian huta, on dope so mulak au, harana madung tekat di au inda mulak au targan so salose sikolangku. Hatia wisuda pe, inda na bisa ro damang dohot dainang, harana damang madung onom bulan lolotna urang sehat, sahinggo ngada tolapsa be marusaho. Tolap tu huta, songonima godang ni roha ni damang dohot dainang, dungi madung uniatkon muse do angkon na uoban baju wisudangku, kabotulan unjung do ro surat ni damang, godang do rohana angkon margambar dohot au dompak marbaju wisuda au.\nJagit holong mada amang, ale inang di holong ni roha muyu i do sumangot dohot tondingku.\nMuda nida halak najolo\nAlus-alus doi muda na marsaro\nmangido mohof au tu nampuna foto\nharana hubaen jadi insfirasi ni carito\nTanjung Balai, 24 Februari 2014\nCerita pendek (cerpen) yang\nditulis oleh Pinrizky Lubis ini tidak\ndiketahui apakah memang disadur\ndari sepenggal perjalanan hidup seseorang,\natau tidak. Namun yang pasti putra-putri\nTanagodang-Ulu Pungkut tidak sedikit yang\nmelanjutkan studi ke pergurun tinggi negeri\nmaupun swasta, bahkan ada yang pernah menjabat\nGubernur Sumatera Utara yaitu Almarhum Raja Junjungan Lubis,\npara tokoh pejuang yang gigih berperang melawan penjajah kolonial Belanda yaitu\nSutan Mangkutur dan Raja Gadombang, serta sekaliber sosok pelukis terkenal\nBatara Lubis, adalah putra-putra 'the best' dari Huta Na Godang ('kota yang agung')\ndari dataran tinggi Banua Mandailing Julu.\nPosted by Edi Nasution at 4:07 PM


“Silehon-lehon ni Debata” di Kota na Mamora di Gaudeamus 2016\nJAHA DI BAGASAN BAHASA Afrikans Albania Amhara Arab Armenia Azerbaijani Azerbaijani (Sirilik) Basque Batak (Toba) Bislama Bolanda Cheska Chichewa Chol Cina Kanton (Disederhanakan) Cina Kanton (Tradisional) Cina Mandarin (Disederhanakan) Cina Mandarin (Tradisional) Citonga (Malawi) Denmark Esti Fon Galicia Georgia Hausa Iloko Indonesia Inggris Italia Jawa Jepang Jerman Katalan Kinyarwanda Kirghiz Korea Kreol Haiti Kroasia Lingala Lituavi Magyar Malagasi Malayalam Melayu Myanmar Ndebele (Zimbabwe) Norwegia Polski Portugis Portugis (Portugal) Prancis Rarotongan Rumania Rundi Rusia Serbia Serbia (Romawi) Sesotho (Afrika Selatan) Setswana Shona Sinhala Slovak Sloven Spanyol Suomi Swahili Swedia Tahiti Tatar Telugu Thai Tigrinya Turki Ukraina Valencia Vietnam Xhosa Yoruba Yunani\n“Silehon-lehon ni Debata” di Kota na Mamora\nCluj-Napoca, i ma sada kota na umbalga di Rumania, jala didok do on Kota na Mamora. Saleleng adong pameran bukku Gaudeamus, na dibahen mulai tanggal 20 sahat tu 24 April 2016, dipatudu Sitindangi Ni Jahowa ma akka sijahaon na marisi hatorangan sian Bibel. Dibahen nasida ma disi sada inganan pameran jala boi ma nasida patuduhon akka video, sijahaon, dohot Bibel tu marribu halak na ro tu pameran i.\nAdong do piga-piga parsikkola na ro tu pameran i, jala diboan akka guru do murid ni nasida tu gerai na dibahen Sitindangi. Las do roha ni akka murid ni nasida manonton video animasi Gabe Aleale ni Jahowa, jala godang do na mangido Buku Cerita Alkitab dohot brosur Ajar ma Ianakhonmuna. Sahalak pangarorot na mangida video animasi di gerai ni Sitindangi mandok tu donganna, “Ingkon tasurat do alamat situs web ni halak on [www.jw.org], asa tapatudu annon video on tu akka dakdanak na asing.”\nLas do roha ni akka remaja mangida video animasi papan tulis na dipatudu sian tablet. Akka video na dipatudu, i ma video Tutu do on Holong na Sasintongna?, Marbisuk ma Mamangke Jejaring Sosial, dohot Marbisuk ma Hamu Mangadopi si Pangarehei.\nSahalak pandita ni Ortodoks dohot tungganeboruna piga-piga hali ro tu gerai ni Sitindangi. Dijalo nasida do Bibel Terjemahan Dunia Baru dohot piga-piga brosur. Didok pandita i, las do rohana mangida fitur “Indeks Kata-Kata Alkitab” dohot hatorangan na mangurupi akka penerjemah tikki manerjemahon Bibel i. Dilehon ibana ma nomor ni handphonena tu akka Sitindangi jala didok ibana asa ro Sitindangi mangurupi ibana mangulas isi ni Bibel.\nDisukkun tungganeboru ni pandita i ma didia do di jw.org hatorangan tu akka dakdanak. Dung i, dipatudu ma tu ibana taringot bagian “Anak-Anak” di situs web i. Ditonton ibana ma video Hatahon ma na Tutu, jala las rohana manonton i. Dung diida ibana sude fitur na adong di situs web i, didok ibana ma tu tungganedolina, “Silehon-lehon sian Debata do on tu jolma.”\nBoasa hita boi porsea molo Bibel on hasintongan?\nBagihon Bagihon “Silehon-lehon ni Debata” di Kota na Mamora


ULOS BATAK TOBA | GODMEN SAMOSIR BLOG\nGODMEN SAMOSIR BLOG\nADAT TOBA SAMOSIR\nHolan dua do ulos naparjolo sahali di Tano Batak manang Induk ni ulos sasude na adong di Tano Batak :\n1. ULOS SANDE HUDIMAN ( PITU HASTA)\nOn ma ulos na langsung di tenun sian kain sutera malam, jala digoari do on ulos si PITU HASTA,..saonari ulos on di tiop Pomparan Ni Oppu Rajanauli (di Siborongborong),.. jala nunga massai buruk hian be on.\n2. ULOS SANDE HUDIMAN ( TOLU HASTA)\nOn ma ulos Sande Hudiman si TOLU HASTA,..di Hutatinggi Laguboti ma ulos on saonari jala ditiop Ugamo Parmalim (agama batak na parjolo).\nGUNA DOHOT RAGAM NI ANGKA ULOS BATAK TOBA\nNa somal ditingki on dipangke halak mangulosi, mangihuthon jahajaha dohot na sude angka na binege sian dongan, natua-tua ni huta, dohot angka raja adat, on ma :\nUlos on sering do dilehon angka natua-tua songon ulos parompa, na marsinta-sintahon asa martinodohon anak dohot boru na pinarompaan na i, asa lam torop iringiringon ni natorasna. Jotjot di lehon tu anak dohot boruna na baru marbagas (manjae),. Di uloshon ma “ ulos mangiring “ on, asa tibu ro angka hagabeon tu nasida, jala laos didokhon ma umpasa ;\n“ giringgiring gostagosta,… sai tibu ma hamu mangiringgiring huhut mangompaompa.”\nPangalehonna: pinartalitalihon ma i manang sinampesampehon.\nULOS MANGIRING PINARSUNGSANG\nUlos on di pakke ma laho mangulosi partuturan na marsisuharan (marsungsang),.umpamana na pinarhulahula hian gabe pinarboru. Jadi ulos on ma pakke on mangulosi penganten manang manang mambahen parompa ni dakdanak. Jala ditingki mangalehon ulos on solothonon ma umpama :\n” Rundut biur ni eme mambahen tu porgisna,..Massijaitan andor ni godang mambahen tu ramosna.\nPangalehonna: pinartalitalihon mai manang sinampesampehon.\nULOS BINTANG MAROTUR (MARATUR)\nDidok ompunta sijolo-jolo tubu ninna barita i,.. on ma ulos ni Siboru Habonaran , Siboru Deak Parujar, mula ni panggantion dohot parsorhaon, pargantang, pamonori na so boi lobi naso boi hurang. Ia ulosna i,..i ma na margoar :\n“ Bintang maratur(marotur),.. Siatur maranak, siatur marboru,… siatur hagabeon, siatur hamoraon,… Tu angka na olo mangidohon sian Amanta Debata.”\nMolo mangulosi penganten, solothonon ma hata pasupasu : “ On ma ulos Bintang Marotur,…sai anggiat ma dilehon Amanta Debata Parasi Rohai di hamu hagabeon dohot angka passamotan na gabe mambahen tua di hamu.\nMolo gabe ulos parompa do on, solothonon ma hata pasupasu : “ On ma ulos Bintang Marotur,.. sai anggiat ma diparbisuhi Amanta Debata Parasi Roha i hamu laho mangatur dakdanak on dohot tinodohonna na naeng ro dope. Sai gabe jolma na olo aturon ma ibana jala ibana sandiri gabe jolma na malo mangatur angka tinodohonna, tu nadenggan dohot harentaon.\nDigoari do on jot jot “sadum-angkola”, jala uli situtu do rupana. argana peantong umumna tumimbo do sian arga ni ulos ragidup nang pe nian derajatna di toru ni ulos ragidup. Ia “ ulos-godang” on niuloshon doi tu ianakkon si godang ni rohaniba, ima ianakkon na mambahen las ni roha na balga,..jala na godang di iba. Ia pinarsinta ni ulos godang on do,..: Asa songon goar ni ulos i ulos godang, sai boi nian tu joloan on na ni ulosan I patupahon godang ni nauli jala na denggan tu sisolhotna dohot donganna, jala marhite I gabe dapotan pasupasu dohot asini roha ibana sian Amanta Pardenggan Basa i.\nPamangkena : Sinampesampehon,…manang di abithononhon,…hohophononhon.\nMolo di ulaon paradaton uloshon ma somalna na gumodang diuloshon ditingkion. Tongam hian do antong “Ulos Ragihotang” on,.. uloshononton tarlobi molo ragi hotang na ummuli ni uloshon, ima namargoar “ Potir Sinagok”. Tung massai godang do angka umpasa na mardomu tu ulos on,.. na denggan dohonon ditingki namanguloshon i.\n“ Hotang do ragian, hadanghadangan pansalongan,… siahaan gabe si anggian, molo hurang sinaloan”.\n“ Hotang binebebebe, hotang pinulopulos,… unang iba mandele, ai godang do tudos-tudos”.\n“ Tumbur ni pangkat tu tumbur ni hotang,… tusi hamu mangalangka, sai disi ma hamu dapotan”.\n“ Hotang hotari, hotang pulogos,… gogo mahamu mansari asa dao pogos”.\n“Hotang do bahen hirang, lao mandurung pora-pora,…sai dao ma sian hamu nasirang , asa lam balga ma holong ni roha”.\nHotang diparapara, ijuk diparlabian,… sai dao manasa mara, jala sai roma parsaulian”.\nULOS SITOLU TOHO\nAdong do na paling istimewa di ulos on ima : tangkas do tarida di gorgana i adong tolu tuhona. Ndang tarjua so ingkon simbol ni Dalihan Natolu ulos on. Jadi molo pinangke ulos on mangulosi penganten manang gabe parompa porlu ma dohonon poda taringot tu Dalihan Natolu, ima;\n“ Manat mardongan tubu”, “ Elek marboru”, “Somba marhula-hula”.\nJala di ujungna laos dihatahon pangulosi ima pasupasu “ Sitolu sai hot” , ima :\n1. Pasupasu asa sai masihaholongan jala rap saur matua,..\n“ Sidangka ni arirang naso tupa sirang,.. di ginjang ia arirang, ditoru ia panggonggonan,… badan muna ma naso ra sirang, tondimuna sai masigomgoman “.\n2. Pasupasu hagabeon,…\n“ Bintang narumiris tu ombun na sumorop,… toho dirondang ni bulan,… anak pe dihamu sai riris, boru pe antong torop,… jala sude sioloi Tuhan “.\n3. Pasu pasu pansamotan,…\n“ Bona ni aek puli, di dolok sitapongan,… asai roma tuhamu na uli,songon i nang pansamotan “.\nPamangkena : sampesampehononton.\nIa najolo ra sai ulos on do somalna diuloshon halak tu ianakkon tu namarsitaonon “ laho mangapuli “ na ni ulosan i. Nunga ra adong pardomuan ni goar “ Bolean “ tu hata Indonesia “ Membelai-belai “, namarlapatan mangapuli dohot “ Belaian “ na marlapatan apulapul.\nPamangkena : sinampesamehon.\nIa ulos sibolang on ra ulos “ Sibulang “ hian do goarna, ai gunana naparjolo, ninna lapatanna : “ Jolma sihormatan siala jasana “. Umpamana ulubalang na manaluhon musu manang halak na barani huhut sanggup pamatehon angka binatang panoro. Ditingki on ulo on do jotjot dibahen halak magulosi “ amang ni helana “ jala digoari ma ulos pansamot na sumintahon asa jolma na boi pangusandean nian amang ni hela i, na gogo mansamot jala parpomparan sibulangbulangan. Jala dohonon ni pangulosi i ma songon tambatamba ni angka pasupasu na somal umpasa on :\n“ Marasar sihosari di tobak ni Panggulangan,… sai halak nagogo ma hamu jala parpomparan sibulangbulangan “.\n“ Ulos sibolang on do huhut jotjot diparulos halak laho mangadopi dohot mambahen adat tu na monding. Bahen tujung ni namabalu pe jotjot do ulos di pangke “.\nMansai maol jala loja hian do manonun “ ulos ragidup “ on. Ai ulos on ma kelas parginjang ni ulos di hita halak Batak. Molo niparrohahon rupa dohot angka gorga ni ulos i sude idaon ma songon na mangolu do i sude. Patut ma antong di goari sude ulos i ragidup (ragi-hidup) jala adong do na mandok ulos i simbol ni ngolu .\nIa ngolu i tung na arga situtu do i di hita halak Batak, umumna sude do hita halak Batak lomo rahana leleng mangolu jala mansai otik do na manongkot. Ndang mabiar halak Batak pogos asal ma boi mangolu. Ima Alana umbahen na adong umpasa :\n“ Agia pe lapa lapa asal di toru ni sobuon,… Agia pe malap alap asal ma dihangoluon,… Ai sai na boi do partulaga gabe parjuluon “.\nBagia-bagian ni ulos ragidup, goarna dohot lapatannna :\n1.\tDua do sisina na boi dohonon gabe simbol ni topi manang batas, na pabohon sude do batas na di portibion.\n2.\tDi holangholang ni sisi na dua i adong do 3 bagian ni ulos i. Bagian partongatonga ni na tolu i digoari\n“ Badan “ , jala na dua bagian parujung,.. tar dos do berengon rupana,.. digoari “ Inganan ni na parhalak “, sada na i ma inganan ni “ na ni parhalak boru-boru “.\nIa “ badan “ i rara pangko birong do rupana jala margaris-garis na bontar na ni goaran “ honda “.\nIa napinarhalak baoa dohot na pinarhalak boru-boru i ma simbol na hagabeon do i, maranak marboru. Di inganan ni na pinarhalak baoa dohot boru-boru i adong dope 3 gorga ( bunga ) ima na ginoaran :\na.\t“ antinganting “ na songon simbol hamoraon, ai sian mas do pinauli antinganting na uli.\nb.\t“ sigumang “ na songon simbol ni hapadoton dohot kemakmuran , ai binatang naringgas mulaulon do sigumang i, jala hapadoton do na parohon kemakmuran.\nc.\t“ batu ni andsimun “ na songon simbol ni hahipason , na mardomu tu pandohan “ ansimun sipalambok taoar sipangalumi “.\nd.\tDi holangholang ni “ na pinarhalak “ dohot “ sigumang “ dohot “ antinganting “, suang songon i dohot di holangholang ni “ sigumang “ laos songon i muse di holangholang ni “ batu ni assimun “, adong do torop ragi bunga na ginoaran “ ipon “. Ia holingholang ni angka ipon i digoari do i\n“ rasianna “.\nMangarasi lapatanna mamareso tangkas sude bagian dohot ragi ni ulos i, manang na sude do angka i memenuhi syarat. Molo nunga sude do memenuhi syarat, digoari ma ulos i “ na gok rasianna “’.\nAngka on ma syarat-syaratna i :\n•\tIngkon tio/torang berengon rupa ni ulos i.\n•\tIngkon rapi partonunna jala toho ukuranna.\n•\tIngkon ganjil do bilangan ni “ honda “ na.\n•\tIngkon toho bilangan ni “ ipon “ na.\nPamangkena : di sampesampehononhon, boi nang di abithononhon manang hohophononhon.\nIa asing ni ragidup silinggom sian ragidup nasomal, holan di badanna i do, ai tarholom do tompana, i ma na nidokna linggom ( holom ). Ulos on ma na toho uloshononton tu ianakhon parpangkat na timbo manang na marhuaso. Jadi sinta sinta ni ragidup silinggom i on do :\n“ Asa boi nian marlinggom di toru ni na ni ulosan angka na gale dohot angka na pogos, huhut asa ibana antong mangalinggomi angka na di toruna dohot denggan, jala marhite i gabe lam tamba jaloonna pasupasu sian Debata Parasi Roha i.\nNdang ditigatigahon halak be ulos on. Jadi molo porlu adong ingkon patonuntononton do. Mansai uli jala hona nian aut ulos silinggom on niuloshon tu pegawai tinggi na ro mangebati daerah.\nULOS SURISURI TOGUTOGU (LOBULOBU)\nAdong do na istimewa di ulos on i ma : ndang digotap rambuna, torus doi laos mardomu. Jadi gabe songon abit kain sarung do ulos i na ingkon suruhon laho mamangke.\nIa tujuanna di si on do :\n\tasa une pangkeon songon kain sarung molo jumpa parabiton\n\tasa unang mura madabu dakdanak sian ompaan niiba molo pinangke ulus i gabe parompa.\nDigoari do sude uloshon ulos lobulobu ( lobu = masuk ), asa anggiat lobu (masuk) angka na uli tujabu nina mamangkesa.\n“ ulos lobulobu “ , marrambu ho ditonga-tonga,…tibu ma ho ito dolidoli, jala mambahen silas ni roha.\nIa molo angina do na ni ompa ni anakboru i endehon ma :\n“ ulos lobulobu “, marrambu ho ditonga tonga,… sinok ma modom ho anggi, suman tu boru ni namora.\nDAFTAR GAMBAR Pilih Bulan Januari 2010 (1)\nARI ARI BATAK\nBAGIAAN Pilih Kategori\nSMART MUDA BERADAT\nMari Kita Bina Generasi Muda Batak Untuk Mencinta Adat dan Budaya Batak,..horas,...horas,...horas,..\nemail : godmensamosir@yahoo.com


Posted 03-05-2017 02:02 » Team Tobatabo\nFoto Caption: Indah Ukiran Gorga di Tano Batak\nDung mardongan saripe Datu Gombut nabolon dohot Siboru Jongjong Anian Siboru Tibal Tudoson, tubu ma buhabajuna, PUSTAHA (Parbinotoan Hadatuon Partungkangon) Anggir, Lada, dohot Napuran. Di urang paduahon, tubu ma muse parhobas tonun dohot Parbinotoan ragi (Sirat, Uhir) dohot rupa ni bonang dohot ulos.\nPatolu halihon, ditubuhon ma dakdanak na marporhas sada anak, sada boru, ima: Si Aji Donda Hatahutan dohot Siboru Sopak Nauasan manang: Siboru Sopak Panaluan. Dung magodang dak-danak nadua i, di pasahat Datu Gombut ma tuanakna i boha isara martungkang na taho jala jago, salpu i pe asa dipasahat pustaha, (urang na parjolo) na so tolap binungkana i. Ai ingkon si Aji Donda Hatahutan do naboi mangungkap pustaha i.\nMulai sian ombas i ma gabe halak namalo martungkang, anakna on ala adong di ibana sahala pande, songon i nang Siboru Sopak Panaluan na manean hamaloon martonun, partonun nautusan na mangantusi ragi ni ulos rodi rumangna.\nNasahali, uju martonun siboru, na so panagamanna marsirahutan jala marsiranggingan ma angka bonang na marbolongan na tarbuang i, gabe martompa gurit lontik na tudos tu lopian parjolo di pustaha tinean ni ibotona i. Impol ma roha dohot mata ni si baoa on tusi, laos hatop ma i di uhirhon dohot piso na tajom tu dorpi jolo bagasnasida.\nUjungna gok gorga ma dinding ni jabunasida i. Sogo do antong roha ni siboru, digasgas ni ibotona pande ruma i. Lobi muse dope jut ni roha ni nagodangna, Datu Gombut. Di rohana nungnga na hasoropan anakna i mangulahon gas-gas ni tanganna i.\nMartahi ma nasida, mangusir tondi na hodar sian anak na i. Dung di pahembang lage-lage, tiar diparade ma saoan pangurasan (marisi aek, dohot untemungkur) daupa (haminjon natinutung dohot gara ni api) ipe asa disuru si Aji Donda Hatahutan, hundul di lage-lage tiar i.\nMartonggo ma Datu Gombut tu Mulajadi Nabolon asa di usir tondi nahodar sian si Aji Donda Hatahutan, hape tompu mahasoropan anak na i. Disuru hasandaran i ma amana, papunguhon nasa ula-ula dohot parhau laho pajongjongkon sada ruma bolon.\nDiuhir ibana ma denggan, ipe asa dipajonjong ruma gorga dohot sahala pande ruma nabinotona. Tarida ma disi ragam ni gorga pea, silunduni pahu, ipon-ipon, hoda-hoda, adop-adop, desa naualu, bindu natonga. Dipudian ni ari tamba muse dohot singa-singa, boras pati, jaga dompak, jorngom-jorngom, jenggar, parhis marodor.\nDikutip dari Tanobatak.wordpress.com


Inong, Salamat Ulang Taon Papitupuluonomhon …! | tanobato\n← Andaliman – 113 Khotbah 20 Februari 2011 Minggu Heksagesima\nAndaliman-114 Khotbah 27 Februari 2011 →\nInong, Salamat Ulang Taon Papitupuluonomhon …!\nHurang tabo do panghilalaanku. Alana: nantuari di ari ulang taon ni natua-tua na manubuhon ahu (sada sian “3 perempuan perkasa” …) i ma dainang pangintubu marulang taon pa-76-hon. Borngin andorang nantuari, tarlambat ahu dungo ala parkarejoan. Manogotna – di ari ulang taon di 23 Maret i – ingkon tumibu borhat sian jabu ala manogot ingkon manghatai tu sada anggota tim-hu na naeng borhat tu Cianjur. Dungkon i, naeng pasahathon materi presentasi tu outsourcing nami. Pukul 08.30 ma tingki na dipasahat tu ahu.\nOmak ni si Auli nunga pasingothon asa husangahon martalipon tu dainang. Nunga hudok hian sae karejo di ruar kantor ma asa hutalipon muse, hape tingki di mobil tompu dipasahat ibana ponsel huhut didok, “On sian inang. Holan mandok salamat ulang taon pe. Las dokkon ma na naeng borhat tu kantor, annon borngin ma talipon muse”.\nJalo ma hujalo ponsel sian omak ni si Auli jala manghatai dohot dainang. Antar leleng marcarita, na mangalusi abit na jinaitna na tinongos ni omak si Auli, didok ma: “Uli hian do abit na nilehon parumaen i. Dohot do parjait i mandok asa di ibana abit i. Alai umuli do ra mola na rara, ate?”. Hape na pinangido ni dainang do bulan na salpu asa sian hami abit na ratarata na naeng pangkeonna di ulang taon on. Songon i ma natua-tua (hita pe songon i do tong …), sai hurang do sude … Jadi hudokma: “Haduan ma, inong di tingki ulang taon na naeng ro tinongos muse na rara”. Dialusima muse, “Ai mangolu do huroa hape ahu di ulang taonhu na naeng ro?”. Tarsonggot ahu, sanga sip satongkin andorang so hualusi muse, “Bah, boasa inong. Ndang binoto umur. Ai taon na salpu pe songon i do sungkun-sungkun ni Inong. Jala bereng ma, mangolu do sahat tu nuaeng, ‘kan? Pos ma roham, lehonon ni Debata do muse umur, asalma sai las roha …”. Dungkon i hudok ma, annon bodari ma hutalipon muse.\nBodarina, hira-hira pukul sampulu hutalipon ma tu jabu. Ndang tu ponselna be, ala songon i do dipangido dainong asa tumangkas dibege soara na manghatai. I pe sae partangiangan wejk na dipangido asa dainang manjabui di borngin i. Sian talipon tarbege ahu dope ito-itoku dohot angka bere marsigulut marbagi kue ulang taon. “Ipe sae amang partangiangan di jabunta. Jala ipe marmulakan angka tondong. Sanga do mabiar ahu nangkin ala ni ro i udan, so tung so adong na ro. Hape tompu so udan i andorang dimulai partangiangan. Torop do na ro, amang. Jala hupasahat do hamauliateon tu huria dohot tu pangula ni huria songon na nidok mi …”. Ndang pala leleng be hami manghatai ala gaor ni soara angka keluarga di tingki i, jala huboto nunga tung mansai tarlambat laho modom borngin i ala somalna dainong pukul sampulu nunga laho tu podoman. Sian tiur ni soara ni dainong, tangkas do huhilala na mansai las do rohana di ari ulang taon na i.\nTalmis do dai ni tobu, umtalmisan do eme sitolu-tolu\nSaonnari marlas ni roha ala tamba pasu-pasu di ari hatutubu, umlasan do roha molo Debata mandongani saleleng ni ngolu.


Advendespasaribu's Blog | Just another WordPress.com weblog\nJune 4, 2013 · 5:07 am\n1. Mortua Rajadoli dohot anakna\nAdong ma najolo sada halak, namorgoar Mortua Rajadoli, sada do anakna. Dung magodang anakna i, disuru ma ibana mangoli alai ndang olo. Alai dung sai didasdas anakna i, so olo, didok amana i ma sipaingotna songon on: “Ale amang! Ndang hatingkian pambahen ni Debata, atik andor na jolojolo tos, manang punggur na jolojolo madabu; molo tung di suda ni hosangkon nama ho asa mangoli, sai ingot damang ma hatangkon: Sotung mangoli damang tu boru ni nambura maduma, manang tu boru ni nambura mamora; ai ia ro halak napogos marsali tu halak na songon i, molo salpu sadari padan panggarar ni porutang i diutangna; manigor so tartaon do pangkuling ni i. Na pis do mata ni i di napogos, jala nalea do rohana di nadangol. Ai songon i do pangalaho ni jolma, naung sian gambo i gabe tardarat, muba do talmis ni porhatahatana. Asa molo tung mangoli damang sogot, oli ma boru ni raja naung leleng mamora manang pinompar ni namora hian. Ai tung sura pe pogos porniahapan di nasida, sai natureture do i morpangalaho dohot morpangkuling; butong pe i, sopola panihalnihalon, male pe i, sopola mortutungkian, ala naung dipeami hian dirina diharaparon manang dihabosuron.”\nNdang pola sadia leleng nari mate ma Mortua Rajadoli, jadi disuru inana ma anakna i mangoli. Diunjuni roha ni anah i ma hata sipaingot ni amana najolo, asa tangkas diboto sintongna. Ditopot ma boru ni nambura mamora; dung saut diibana boru i, dihapadothon ma mulaulaon. Alai di nasadari lahoma hela i mordengke mangihuthon angka dongan a, isi ni luat i, dirimpu rohana, lomo roha ni simatuana dinaniulana i. Dung bot ari, ro maibana sian pordengkean i mamboan godang dengke, jadi dilehon ma tu simatuana.\nMuruk situtu ma simatuana i manjalo dengke i, songonon ma didok, “Ilangki ale amang, dibahen hamu nasai godang siulaon di hutaon, sodung hurangan ingkau hamu di bagas on, tung gabe dipaurak hamu hami morhite sian porualaonmunaon!”\nJadi didok hela na i ma,”Manangko do iba dainang maila, matua adat ni sipanganon do buaton! Anggo morujuuju jadi do, unang tung ido pinaulaula ganup ari. Gari ondop ni ula, nda tung pola haurahan i; ai ndada adong jolmai na marlobilobi sai nahurangan do; ai na tabo do ale inang nabinuat ni tangan.”\n“Olo da amang, morrupa do ulaon ni hela ninamora; di huta ma hamu so, molo soringkot rohamu mulaulaon!’ ninna simatua na i.\nJadi saiso ma hela i di huta, ndang olo be ibana mulaulaon songon nasailaon.\nAlai dibagasan nagumaleamleam i hela i di huta, dipangido rohana ma, ibana naeng mordalani, jala laos diida ma sangkot bodil di rompean i. Ala ni i ditahi rohana ma laho mangiran tu harangan. Marsogot ni ari i laho ma ibana mangiran, jadi dapotsa ma sada aili; las ma roha ni simatuana i manjalo nabinoan ni hela na i.Saleleng diula ibana pangiranon i, ganup laho muli ibana, sai adong do diboan. Dungi di na sadari diujuni helana i ma simatuana i songon on. Dipangido hela i ma tu simatuana ingkon dohot tungganena i mangiran ursa nabolon nasahali i, asa dapot. Jadi dioloi simatuana i ma pangidoan ni helana i, alai di na laho borhat nasida namangiran i, didok simatuanai ma sipaingotna “Maol bahen hamu laemi, manatmanat hamu mamodil!”\n“Olo,” ninna hela i, jadi borhat ma nasida. Dung sahat nasida ro di inganan ni ursa i, dipajuju baoa i ma biangna Sigompulmarunung-unung mangkehe ursa i. Dung hehe ursa i, dibodil ma, laos mate. Dungkonni dung peak ursa nabinodilna i, morsurak ma tungganena i sian las nirohana. Dung sahat nasida ro di hamatean ni ursa i, ditallihi hela i ma anak raras, paulihon sada pansapansa inganan ni tungganena i, tipak dipauli morsopo.\nJadi dung sun dipauli pansa i, ro ma hatana tu laena i songon on, “Ale lae, peak do nuaeng di jolonta ursa natabodil i; alai beha ma nuaeng roham? Talapa annon ursa on, so manang na tarboan hita sude tu huta: husuru hamu annon tu huta mangalapi amanta asa adong donganta mamboan, atik mabiar hamu di dalan. Dumenggan ma anggo di rohangku di pansa on hamu modommodom mangingani ursa on, asa laho ahu tu huta mangalapi.”\nDenggan ninna tungganena i, “alai hatop ma hamu ro sian i!”\nDung i laho ma hela i tu huta, ditadingkon ma tungganena i di pansa na pinaulina i. Hape dung ro di harbangan i helai mangangguk badar ma ibana songon on, “Iale inang! Sapot ni nipingkon! Mate laengku hubodil hurimpu ursa!”\nSai songon i ma ibana mangangguhi sahat ro di huta, jala sai dipangompasompashon do dagingna i. Alai dung dibege simatuana naung mate anak na i, muruk ma ibana songon on, “Maup sadarion ma ho, ale anak ni asu sian huta on, tagonan do anakhu na sasada i sian ho!”\nDidapothon nambura mamora i ma helana i laho mamunu nian; alai maporus ma anggo hela i tu hamatean ni ursa i; tusi pe sai tong do diponsa. Dirapus namangarapus pe nambura mamora i, ndang tarrapussa. Alai dung lam donok na nilele dohot pangalele tu hamatean ni ursa i, ala ni gaor ni jolma i, joujou ma na di pansa i, ninna ma, “Angguk beha do i, ale! Ise do hamu nagaor i?”\nUmbege joujouna natorop i, sip ma nasida manangi. Jadi ditanda na ro i ma soara i. “Rupa soara ni sianu do i? Na disi do hulaning ibana?” angka ninna be.\nJadi dipahatop nasida mandapothon na manjoujou i. Dung sahat angka natorop i ro di hamaten ni ursa i, gabe diida nasida ma dakdanah i padopadop ursa nabolon i.\nJadi totong be ma roha nasida mida pangunjuni ni hela i di simatuana i. Alai dung diantusi simatuana i roha ni hela na i, diampuni simatuana i ma salpu ni pangkulingna tu hela na i. Alai didok hela i ma.\n“Olo da amang! Sinahe ma ursa on, asa muli hita; angkin pe hita torang manghatai!”\nDisahe nasida ma ursa i, jala diporlehon ma bagian ni ginuk na ro i; dung i muli be ma nasida. Andorang di na mardalan i nasida, diingot baoa i ma poda ni amana na hinan, na mandok: na so siolion boru ni nambura maduma dohot boru ni nambura mamora. “Songon on ma hape partorangna,” ninna rohana dibagasan.\nJadi dung sahat nasida ro di huta, didok baoa i ma hatana, “Gomgom dihamu ma borumu! Paulak hamu ma nasa sinamot naung jinalomuna; ai dang adong huida holong ni rohamu di ahu! Aut na tutu hape mate laengki binahenni otongku, napaihutonmuna do hape dagingkon tusi. On pe gabe ma hita!” ninna; jadi laho ma ibana.\nDung sirang ibana sian boru ni nambura mamora, ditopot muse ma boru ni nambura maduma. Suang songon pangalahona di bagas ni nambura mamora, dibahen pangalahona di bagas ni nambura maduma, mordengke dohot morburu. Alai dihilala rohana ma disi dos do, ndang dia imbar ni pangalaho ni i. Sian i pe laos sirang boti do anak ni Mortua Rajadoli.\nAsa dung sirang baoa ondeng sian boru ni nambura maduma, ditopot ma boru ni pinompar ni Raja naung leleng maduma, alai nunga humurang anggo diporbuaton. Dung morujung langkana di si, diula ma disi ulaon hapadoton, porumaon rodi pordengkeon. Las situtu roha ni simatuana i mida helana i, jala sai mortaho ma simatuana i, ganup manjalo dengke nasian tangan ni helana i. Diula hela i huhut porburuon; ganup ro ibana sian pangirananna, sai adong do diboan ursa manang hije. Alai di na sadari diunjuni hela i ma roha ni simatuana i songon on. Diboan ma tungganena i tu pangiranan. Jadi dibodil nasida ma di si ursa rango nabolon. Dung mate ursa i, dipauli ma pansa songon naung pinajojor nangkin, dungi muli ma ibana. Alai dung mandapothon harbangan dibahen ma ibana songon na mangangguhi, didok ma, “Sapot ni nipingkon, ale inang! Mate laengku hubodil, hurimpu ursa!” ninna.\nDung ditanda simatuana i soara ni helana i, didapothon ma tu harbangan i, ditangkasi ma pangalahona.\nDung dijojor helana i pangalahona, didok simatuana i ma, “Hahuaon ma i ale amang! Naung i do ari ni laemi, ingkon bodil mamusa ibana; apala hapillitan pambahen ni Debata taringot tu hamatean ni jolma. Nuaeng pe, sip ma hamu! Apala tarpaihut andor namangolu tu andor na mate. Naung dua hamu jongjong anak di jolongku nian, hape ingkon tongtong nama sada paadopadoponku. Onpe, paboa morama morina laemi, beta hamu taalap bangkena i asa tipak tinanom.”\nDerem situtu ma roha ni helana i umbege hata ni simatuana i. Jadi laho ma nasida tu hamatean ni ursa i; alai anggo hela ondeng sai mangangguhi do ibana ndang olo apulon ni simatuana i.\nDung sahat nasida ro di hamatean ni ursa i, diida simatuana i ma na mangolu do hape anak na i, jala paadopadop ursa rango na bolon. Jadi mornida i simatuana i, muruk situtu ma ibana tu helana i, “Boasa ma pola songon i bahenon ni damang tu hami! Pola songon na samburan rohanami dibahen hamu! Nang tung sura na tutu mate laemi, ba dia ma bahenonnami tu hamu? Tung tarpaihut hami ma na mangolu tu naung mate? Dao ma i! Ipe muli ma hita, taboan ma ursa on, asa gira niupa hamu dohot laem di huta!”\nDung i disahe nasida ma ursa i, jadi muli ma nasida. Dung ro di huta nasida, dijomput simatuana i ma porbue tu ulu ni na dua halah i papir tondina, dibuat ma babi na bolon bahen pangupa nasida. Jadi sonang ma anak ni Mortua Rajadoli di bagas ni simatuana i, gabean maulibulung moranak morboru.\nJuly 4, 2010 · 2:26 pm\nDison sinurathon tarombo Pasaribu gomparan ni Raja Habeahan, Raja Bondar dohot Raja Gorat.\nFiled under Batak, Bondar, Gorat, Habeahan, Pasaribu, Tarombo\nJuly 1, 2010 · 1:41 pm\nDison sinurathon tarombo Pasaribu gomparan ni Raja Habeahan, Raja Bondar dohot Raja gorat. Pinangido asa rap padengganhon hita di angka na humurang dipanuratonku jala rap manambai hita molo tung adong dope na so sinurathon di tarombo i.\nMolo ringkot, boi ma buat hamu tarombo i sian link na di toru on.\nFiled under Bondar, Gorat, Habatahon, Habeahan, Pasaribu, Tarombo\nTagged as Batak, Bondar, Gorat, Habeahan, Pasaribu, Tarombo\nTole marsiajar Surat Batak\nFiled under Batak, Cerita Batak, Surat Batak, Torsa\nMarch 25, 2010 · 5:56 pm\nMari memuji Tuhan dengan lagu pujian\nFiled under Koor, Partondion\nMarch 10, 2010 · 2:27 pm\nAdat Batak – Ulaon di jabu\nPARTANGIANGAN (ULAON DI JABU)\nAdong do sipata na mangulahon partangiangan holan nasida sekeluarga di jabu molo tardidi dakdanakna (dung mulak sian gareja). Alai molo dipatupa pesta partangiangan patuduhon las ni rohana, na uli do.\nMolo dipatupa pesta partangiangan, jouon ma:\nNdang pola sahat gonghon tu tulang (tulang ni natoras ni na tardidi) alana ulaon na metmet do on.\n– Parbue gabe\n– Ulos parompa\nParbue gabe pintor dipasahat do on disi sahat nasida tu jabu, ia dengkena dipasahat ma andorang so marsipanganon (laho mangan), pamoruon pasahat tudutudu ni sipanganon tu hulahulana. Na mamilang tangiang laho marsipanganon pamoruon do alai na mangujungi hulahula ma. Sidung marsipanganon mambagi jambar ma songon na masa di luat i.\nAndorang so dipasahat dope hata gabe, pasahaton ni hulahula ma ulos parompa tu na tardidi, herbang do diuloshon sian jolo.\nUrutan ni angka na pasahat ulos parompa:\n– Ompung baona\n– Tulang ni na tardidi\n– Dohot udurannasida\nDung i pe asa mangalehon hata pasu gabe:\n– Boru ni hulahula\n– Dongan tubu ni hulahula\n– Hulahula tangkas\nDung simpul sude, dipasahat ma tu pihak pamoruon asa mangampu. Andorang so mangampu, jolo pasahatonna do pasituak na tonggi tu hulahulana dohot uduranna molo adong tupa, alai molo ndang adong tong do uli ulaon i.\nMangampu ma pamoruon:\nSidung sude mangampu dipasahat protokolnasida ma tu hulahula laho mangujungi dohot ende/tangiang.\n2. MALUA SIAN PANGHANGHUNGI (NAIK SIDI)\nTong do adong na so mambahen pesta partangiangan molo malua sian panghanghungi (naik sidi) dakdanakna. Holan nasida sakeluarga martangiang di jabu dung mulak sian gareja.\nAlai molo dipatupa pesta partangiangan, jouon ma:\nDi tingki on nunga diontang be hulahulana nang pe ulaon di jabu ala nunga dianggap sahuta di parserahan on tarlumobi ma di Jakarta. Alai dang pola sahat tu tulang ni natoras na malua sian panghanghungon i.\nAndorang so marsipanganon, jolo pasahaton ni hulahula do dengkena, diuduti ma muse pamoruon pasahathon tudutudu ni sipanganon tu hulahula. Namamilang tangiang laho marsipanganon pamoruon do jala na mangujungi hulahula. Dung sidung marsipanganon, marbagi jambar ma songon na ni ulahon/namasa di luat i. Dung sidung sude parjambaran jala tingkos parpeakna tu angka tutur/tondong, diuduti ma muse tu na pasahat hata pasu gabe tu dakdanak na malua sian panghanghungi i.\nSude raja na torop, diwakili pigapiga halak, mangalehon hata poda/pengarahan tu na malua i asa betul-betul bertanggungjawab di sude pangalahona (tindakanna) secara positip. Alana molo dung malua sian panghanghungi, di dok do naung toras jadi ingkon do bertanggungjawab dipangalahona. Dung sude mandok hata jala horong hulahula pe nunga mandok hata podana, dipasahat ma tu hasuhuton asa mangampu jala laos dipasahat ma tu na malua i laho mangampu.\nDi pangampuon i, songon on ma udutna (laos pasahathon hata poda):\n– Hasuhuton/natoras ni na malua\n– Na malua sian panghanghungon\nSidung sude mangampu hata pasu gabe dipasahat ma tu hulahula laho mangujungi dohot ende/tangiang.\n3. MALUM SIAN PARSAHITON\nSipata dipatupa do partangiangan molo malum sian parsahiton. Ulaon on hampir sarupa do tu ulaon namanuruk jabu/mangompoi jabu.\nTondong siontangon ima:\nNang pe so pola sahat tu tulang ontanganna tong do uli.\nMolo na niontang tu ulaon di jabu olat ni hulahulaniba, ndang pola mardalan pisopiso dohot pasituak na tonggi. Alai molo sahat do niontang tulang, ingkon pasahaton do pisopiso dohot pasituak na tonggi tu tulang/hulahula nang dohot uduranna andorang so mangampu hata pasu gabe.\nParjolo ma diulahon pangupaon, songonon ma udutanna:\n– Natoras/haha/ompung (molo tung pe sahalak na pasahathon sian nasida nauli do)\nRagam ni sipasahaton di pangupaon tong do sarupa ima:\nMolo tung sada pe dipasahat sian na tolu ragam on tong do denggan.\nDung sidung mangupa diudutima marsipanganon, alai jolo dipasahat ma tudutudu ni sipanganon tu hulahula. Na mamilang tangiang laho marsipanganon sian parboru, jala na mangujungi sian hulahula. Sidung marsipanganon diuduti ma tu na marbagi jambar, diuduti muse pasahathon hata pasu gabe tu na malum sian parsahiton i.\nAdong do dua cara laho pasahathon hata pasu gabe di ulaon si songon on, ima:\n– Mandok hata Boru/bere\n– Mandok hata dongan sahuta/aleale\n– Mandok hata dongan tubu\n– Mandok hata Tulang\n– Mandok hata Hulahula\n– Mangampu suhut:\niii. Hasuhuton bolon\n– Mandok hata pasu gabe Tulang dohot uduranna\n– Mandok hata pasu gabe hulahula dohot uduranna\n– Mangampu pihak pamoruon:\ni. Dongan sahuta/aleale\niii. Dongan tubu\n– Mangampu ma hasuhuton\nDung sidung sude na pashat hata pasu gabe, dipasahat ma muse tu hulahula laho mangujungi dohot ende/tangiang.\n4. MANURUK JABU\nUlaon manuruk jabu di dok do ulaon na metmet, na niontang ima:\nNajolo ndang adong dope angka pande bagas (partungkang jabu), jadi molo na pajongjong jabu sai dongan tubu do na mangurupi pajongjonghonsa. Ditingki i, tung mansai gomos do roha na masiurupurupan, ido umbahen na adong hata na mandok: “SOLISOLI ADAT SIADOPARI GOGO” (Ingkon do masiurupurupan). Jadi najolo ndang masa manjalo tumpak sian dongan tubu di ulaon manuruk jabu. Di tingki saonari on dang diarop be gogo ni dongan tubu laho pajongjong jabu, gabe mangalehon tumpak nama di tingki ulaon manuruk jabu i.\nAngka na pasahat tumpak ima:\nHulahula ndang dapotan pisopiso di tingki ulaon manuruk jabu songon i nang uduranna ndang dapotan pasituak na tonggi.\nUlaon manuruk jabu di parnangkok ni mataniari do patupaon jala parjolo ma pangupaon, songonon ma udutanna:\n– Natoras/haha/Ompung (dohot sian dongan tubu; molo holan sada pe na pasahathon na uli do)\nSipasahaton di tingki pangupaon ima:\nSarupa do sipasahaton ni dongan tubu dohot hulahula. Nang pe holan sada ragam dipasahat di pangupaon na uli do i. Andorang so marsipanganon, dipasahat ma jolo tudutudu ni sipanganon tu hulahula. Namamilang tangiang laho mangan pamoruon do jala hulahula ma na mangujungi. Sidung marsipanganon diuduti ma muse tu na marbagi jambar diuduti muse pasahathon tumpak dohot pasahat hata pasu gabe.\nAdong dua ragam udutudutan ni na mandok hata pasu gabe:\n– Mandok hata hulahula dohot uduranna\n– Dung singhop on sude, mangampu ma suhut:\n> Hasuhuton bolon\n– Hulahula dohot uduranna\n– Mangampu ma:\n> Dongan sahuta/aleale\n> Dongan tubu\nSidung sude na pasahat hata pasu gabe, dipasahat ma muse tu hulahula laho mangujungi dohot ende/tangiang.\n5. MANGOMPOI JABU\nMolo sahat do undangan tu tulang di goari ma i MANGOMPOI JABU alai molo holan olat ni hulahula do digoari ma i MANURUK JABU. Molo mangompoi jabu pasahaton ma pisopiso tu tulang, hulahula jala uduranna (natinogihonna) mandapot pasituak na tonggi. Sai gumodang do pisopiso sian pasituak na tonggi.\nMolo mangompoi jabu, jouon ma:\nIa pangulahonna dos do tu na manuruk jabu, alai molo di ulaon mangompoi jabu sahat ma pisopiso dohot pasituak na tonggi tu tulang dohot uduranna. Patupaon ma pangupaon di parnangkok ni mataniari.\nRagam ni sipasahaton di pangupaon ima:\nTung so sude pe ragamna di pasahat tung do uli ulaon i.\nUdutudutan ni na pasahathon pangupaon ima:\nMolo tung pe holan sahalak na pasahathon sian Natoras/haha/ompung tong do uli. Diuduti ma tu na pasahat tudutudu ni sipanganon tu hulahula laos udut muse tu marsipanganon. Na mamilang tangian sian parboru do jana na mautup sian hulahula.\nMardomu tu arga ni tingki, nuaeng on dipadomu nama asa sahali mangulahon:\n– Pasahat tudutudu ni sipanganon tu hulahula\nDiatur ma tingki di na mangulahon tolu acara na diginjang i asa unang nian lewat pukkul 12.00 asa marsipanganon. Sidung marsipanganon diuduti ma muse tu na marbagi jambar dohot pasahat tumpak.\nDi na pasahat hata pasu gabe, songonon ma partordingna (adong dua mansam):\nCara na parjolo:\n– Mandok hata tulang dohot uduranna\n– Mangampu hasuhuton\n> Suhut bolon\nMandok hata pasugabe ma:\n– Tulang dohot uduranna\n– Mangampu sian:\nDung i, dipasahat protokol ma tu hasuhuton asa nasida masiaturan laho mangampu, songonon ma udutudutanna (andorang so mangampu dope, jolo pinasahat do pisopiso tu tulang dohot hulahula songon i pasituak na tonggi tu angka uduran ni tulang/hulahula:\nDung simpul sude, dipasahat ma muse tu hulahula laho mangujungi dohot ende/tangiang.\nFiled under Adat, Habatahon


Parjuji Langis…. – Amani Partogi\nMudar na makkuling →\nAdong dapot binege songon sada siringkot-ringkot sian akka natua-tua namandok, siala sude do halak batak ni raja, jala juji ima ula-ulani anak ni raja. Didok natua-tua, holan anak ni raja do na olo marjuji. Alai tutu dah molo ta bereng tu pudi muse, ia di hatihai, raja na marjuji on marasing do tu sisaonari. Dihatihai, marhite na maradu beteng do, mossak, dungi sahat tu namarturi-turian. Ido anggo parjujian i. Molo hata saonari adu ketangkasan ma, isarana mamakke hujur, podang, mambatak hoda, marikkat/marlojong dohot lan akka na asing muse.\nAkka na talu marjuji olo ma gabe suruan manang hatoban ni namonang i, manang dilean ma artana tu namonang i. Mulai sian arta rodi tunggane boruna boi do di jujihon.\nIa juji si nuaeng on nunga marasing be. Adong do na marpiga massam on, jala nunga be dipakke sada alat manang ula-ula. Dang adong be adu ketangkasan on. Jala boi dohonon juji na ro sian akka luat sileban nama on.\nHuroa ima halak hita on, namalo maretong jala namalo marmossak pikkiran. Alai dang sude jolma malo marjuji. Anggo ninna akka namalo rupani, marsiboan massamna do on, jala nunga tarsurat on di gurat-gurat ni tanganna.\nIa Sijamordong sahalak ama na poso na marinangan di huta na ribur, goar ni huta on Cikarang. Tar dok do ibana parjuji. Alai tutu dah, oparjuji sada lima do, namarlapatan ma molo marjuji lima hati talu sahali monang. Jala tardok ma ibana parjuji langis. Anggo dang so jolo suda nabinoanna i, sahat rodi marutang dang olo mulak tu jabuna.\nNunga manang piga hali adong parsoalan dohot tunggane boruna alani parjujionna. Alai rupani holan dibibir do na sai didok dang ulahononna be namarjuji i. Hira-hira, tung na tinggil do sipareonna molo adong ina na nanaeng mangharoani. Sude do diapil ibana ie na sorang dakdanak na sabulan i. Jal pittor hatop do ibana lao tu na sorangan i mandungoi rap dohot akka donganna. Nang soadong paoahon tu ibana, alai boi do dietong ibana naung piga bulan dibortian.\n“Beta lae marmelekmelekan..” ninna si Jamordong ma tu amanTongos. Satohona dang bahasa batak namarmelek-melekan on, ai sian hata melek do i, namarlapatan BOLLANG. Je molo molo didok melekmelekan marlapatan ma on marsibollangbolangan manang dang masa modom.\n“Tudia lae, ai soadong huboto na tuddun api di Es Te Em ta ” ninna mangalusi. Ia Es Te Em on ima Sarikkat tolong menolong, manang parsahutaon, ai biasa do disada luat di baeng parpungu-punguan, organisasi ni halak batak. Digoari ma parsahutoan, jala dipunguan na bersifat sosial on ma dipatupa akka na hombar tu ha-bataho. Ulaon las ni roha, rodi habot niroha.\n“Unang sai markartu i hamu” ninna amaniJergot songon na patahotahohon, hape binoto ibana do sada parjuji langis i. Takkas do binoto, nunga ro pe simatuana sian huta alai anggo ibana sai lalap di parjujian do. Rodi na mulak simatuana doli i dang di ida ibana, alai nantoari sada hona burta do dibaen polisi na sida, alani ido songon na maruba ibana satokkin.\nTutu ma, jadi do anggo nasida saut do na marmelek-melekan i. Nang parjabu ipe tung mansai las do rohana molo ro nasida marjuji disi. Tamba ma pandongani ni amanta parjabu jala dungo-dungo ma attong ibana. Ai anggo apala bokkor-bokkor i gok ma, jala boi ma mulak passi kopi ni namarjuji i. Ai pola do nanggo dua ari manipat nasida na marjuji i.\nBotarina i, andorang so hehe dope naiTudia, ima parsonduk bolon ni si jamordong, humordit situtu do ibana, ala adong manuktuki jabu i, mamburbari, hape dang adong disi sijamordong. Pola do songon na humitir ibana mambege soara nasian luar i.\n“Bukka jo omak ni si Tudia,..au do i”\n“Ise…?? ninna huhut dipatinggil pinggolna, jala hehe ibana laho mambukka pittu i.\n“Au do i, bukka ma jo pittu on…”\nDung takkas diboto ibana manang soara nise na manuktuki i, humalaput ma ibana mambukka sordak ni pittu i. Jala humordit situtu, ai dibereng ibanama nunga marsapar mudar sian simajujung ni si jamordong.\nDitogu ma si Jamordong tu jabu lala hatob ma dilului akka ubat. Asi ma rohani naiTudia mamereng niolina i jala dihumalaputi mambaen aek las paishon bugang ni si Jmordong, di bohina,di uluna. Ai pola do marsalaon bohi i, jala marmudari do simangkudap i.\n“diruma tondi dibalian begu-begu bapak ni situdia, sian dia do ho, boasa marmara hon…” ninna huhut diapusi jala dipaian bohi namarsalaon i.\n“Imadah, naeng dipusa halak au, adong laho mambuat kareta/motor i, gabe marsiranggut hami, ala dua do nasida dang taralo au, dipusa ma au, jala di boan ma kareta i” ninna ibana mangalusi.\n“Toe ma, asal ma dang mahua ho, disi dope ngolumi, anggo arta i akka basa-basa do i…” ninna huhut ma tor dibaen boras si pir ni tondi tu simajujung ni si Jamordong ala nunga malua sian parmaraan sian hamatean, malua sian sakka ni jolma ibana.\n“maridi ma jo ho, nga las be aek i, asa huloppa di ho…” ninna naiTudia huhut hobas tu dapur.\nDung sahalakna di bilut i, jalo ma di es em es si Jamordong amanTongos. Didok ma di isi ni es em es na i, na ikkon balosonna do innon hataluan i. Ikkon mulak do motor i tu ibana. Alai akkup ni i, mandok mauliate do ibana tu ide ni amanTongos i. Jago do idemi lae bah, nang pe hassit hutaon alai anggo omak ni si ussok dang pola diparsoalhon be na tudia maporus kareta i. Alai unang nalom dah, ikkon mulak do i annon hataluanku namarjuji i.\nHuroa, na talu marjuji do sijamordong, jala dohot do kareta i di jujihon ibana, targade ma tu amanTongos kareta i. Asa unang hona muruhan ibana, di tejjui ibana ma babana, ditejju bohina sappe marmudari, dungi diribaki bajuna asa songon na suman di pusa halak.\nDigariang muse ma bohi na on asa marsapar mudar i, dungi dibaen ma medep-medep. Iba ala parjuji langis ni si jamordong. Maup!~\nPos ini dipublikasikan di TORSA dan tag Hendry Lbn Gaol, parjuji langis. Tandai permalink.